Anifah Aman pula nafi terima wang UKSB, sedia bantu siasatan

Bekas Menteri Luar Datuk Seri Anifah Aman menafikan menerima wang daripada Ultra Kirana Sdn Bhd (UKSB) seperti yang disebut ketika perbicaraan kes rasuah Presiden UMNO Datuk Seri Ahmad Zahid Hamidi.

Sehubungan itu, Presiden Parti Cinta Sabah itu dalam satu kenyataan semalam, memaklumkan beliau bersedia untuk tampil membantu siasatan berhubung dakwaan berkenaan.

“Sebagai Menteri Luar ketika itu, saya bertemu dengan ramai orang. Seingat saya, saya tidak pernah berjumpa dengan David Tan mahupun menerima sebarang wang daripadanya atau UKSB.

“Saya tidak tahu siapa mereka dan saya tidak mempunyai sebarang urusan dengan mereka dalam apa cara sekalipun,” katanya.

Sebelum ini, bekas Pengurus UKSB David Tan Siong Sun ketika perbicaraan kes rasuah Presiden UMNO itu menamakan beberapa pemimpin politik, terutama Ahli Parlimen, yang didakwanya menerima wang daripada syarikat itu.

UKSB adalah syarikat yang mengendalikan sistem visa luar negara (VLN) dan mendapat sambungan kontrak yang diluluskan Kementerian Dalam Negeri (KDN) ketika Zahid menjadi Menteri Dalam Negeri.

Susulan dakwaan itu, Parti Pribumi Bersatu Malaysia (Bersatu) Kedah meminta Suruhanjaya Pencegahan Rasuah Malaysia (SPRM) menyiasat sama ada David Tan telah menerima bayaran tertentu untuk membuat kenyataan sedemikian.

Selain Anifah, nama lain yang disebut ialah bekas Perdana Menteri Tan Sri Muhyiddin Yassin; bekas Ketua Menteri Sabah Datuk Seri Shafie Apdal; Menteri Kesihatan Khairy Jamaluddin; Menteri Pertahanan Datuk Seri Hishammuddin Hussein; dan Perumahan dan Kerajaan Tempatan Datuk Seri Reezal Merican Naina Merican.

Muhyiddin sebelum ini menafikan menerima wang UKSB kerana pada tarikh yang disebut itu beliau menjalani pembedahan akibat kanser serta bercuti, sementara tugas Menteri Dalam Negeri ketika itu diambil alih Tun Dr Mahathir Mohamad yang juga Perdana Menteri ketujuh.

Kelmarin, SPRM mengumumkan membuka kertas siasatan terhadap dakwaan yang dibuat oleh David Tan berhubung pemberian wang kepada individu berkenaan.

Zahid, 69, berdepan 33 pertuduhan menerima suapan berjumlah SG$13.56 juta daripada UKSB, untuk dirinya selaku Menteri Dalam Negeri ketika itu bagi melanjutkan kontrak syarikat berkenaan sebagai pengendali OSC di China dan Sistem VLN, serta mengekalkan kontrak perjanjian untuk membekalkan sistem bersepadu VLN kepada syarikat sama oleh kementerian terbabit.

Bagi tujuh lagi pertuduhan, Zahid didakwa sebagai menteri sama ketika itu, mendapatkan untuk dirinya wang tunai SG$1,150,000, RM3 juta, EURO15,000 dan AS$15,000 tanpa balasan daripada UKSB yang mempunyai kaitan dengan kerja rasmi beliau.

Bekas Timbalan Perdana Menteri itu didakwa melakukan semua kesalahan itu di Seri Satria, Presint 16, Putrajaya, dan Country Heights, Kajang, antara Oktober 2014 dan Mac 2018.


Dipanggil lembaga disiplin, Noh tidak kisah dipecat

Ahli Majlis Tertinggi (MT) UMNO, Tan Sri Noh Omar antara pemimpin yang dipanggil lembaga disiplin parti itu Isnin depan (30 Januari 2023) atas dakwaan khianat kepada parti semasa pilihan raya umum lalu.

Perkara itu disahkan sendiri Noh seperti yang dilaporkan Sinar Harian.

Menurut Noh selain beliau, empat lagi pemimpin UMNO Tanjong Karang turut dipanggil menghadap Lembaga Disiplin UMNO.

“Saya bersedia untuk terima apa jua keputusan dibuat parti. Kalau hendak pecat, pecatlah, saya tidak kisah.

“Tetapi kalau UMNO masih hendak cari salah individu tertentu punca parti kalah PRU-15, terpulanglah,” katanya.

Empat pemimpin UMNO Tanjong Karang itu ialah Jasman Anuar (setiausaha bahagian), Salbiah Saari (ketua Puteri bahagian), Yusop Omar (AJK bahagian), dan Nurul Syazwani Noh (AJK Puteri bahagian).

Yusop adalah juga adik kepada Noh sementara Nurul Syazwani anak perempuannya.

Jelas Noh, kesemua individu terbabit menerima notis panggilan itu minggu lepas daripada pengerusi Lembaga Disiplin UMNO, Datuk Mohd Hafarizam Harun melalui WhatsApp.

“Saya sedia dipanggil Lembaga Disiplin UMNO dan rela kena pecat kalau prinsip saya bersuara demi parti dianggap sabotaj,” katanya lagi.

Beliau turut mengesahkan kehadiran ke mesyuarat MT UMNO pada malam ini dan akan menggunakan kesempatan itu untuk menjelaskan setiap pertuduhan yang dikemukakan kepadanya.

“Adakah pengkhianatan parti hanya berlaku di kerusi Parlimen Tanjung Karang semata-mata pada PRU lalu?

“Kalau Tanjung Karang sahaja yang kalah di Selangor, bolehlah nak tuduh ada pengkhianatan parti,” katanya.

Noh berpendapat tidak logik untuk UMNO mencari salah orang apabila parti gagal menang satu kerusi pun di sesetengah negeri, sementara Presiden UMNO Datuk Seri Ahmad Zahid Hamidi sendiri pun memenangi kerusi Parlimen Bagan Datuk dengan majoriti tipis, hanya 348 undi.

“Adakah sebab berlaku sabotaj dalaman? Kalau UMNO mahu ke hadapan, jangan cari jalan mudah salahkan orang lain. sebaliknya buka lembaran baharu dengan muhasabah diri dan lupakan kekalahan lalu,” katanya.

Noh tidak pernah kalah di Tanjong Karang sejak 1995 namun tidak dicalonkan semula pada PRU-15 sebaliknya Zahid memilih Ketua Wanita Bahagian Tanjong Karang, Datuk Habibah Mohd. Yusof untuk menggantikan Noh di Parlimen itu.

Namun Habibah tewas dalam pertembungan lima penjuru dan kerusi itu dirampas oleh calon Perikatan Nasional, Dr Zulkafperi Hanapi yang mendapat 18,054 undi dengan majoriti 2,180.


Jangkitan harian melonjak semula, kes positif ketiga tertinggi di ASEAN

Jangkitan harian Covid-19 di seluruh negara dalam tempoh 24 jam semalam (Selasa, 15 Mac 2022), melonjak semula berbanding Isnin, menurut statistik Kementerian Kesihatan (KKM) pagi ini.

Dalam tempoh itu 26,534 jangkitan baharu dilaporkan berbanding 22,030 pada Isnin, menjadikan kumulatif positif sejak awal 2020 lalu meningkat kepada 3,872,135 kes – ketiga tertinggi dalam kalangan negara-negara ASEAN selepas Vietnam dan Indonesia.

Daripada jumlah itu, seramai 3,533,994 pesakit telah pulih, 33,994 pesakit meninggal dunia dan 304,147 kes masih aktif, turun berbanding 308,942 kes yang direkodkan pada Isnin.

Daripada jumlah kes aktif itu seramai 293,435 pesakit menjalani kuarantin di rumah (298,123 pada Isnin); 2,123 ditempatkan di PKRC (2,031 Isnin); dan 8,213 dimasukkan ke hospital (8,400 pada Isnin).

Statistik laman sesawang CovidNOW kendalian KKM yang dikemas kini awal pagi tadi menunjukkan seramai 376 pesakit lagi dirawat di unit rawatan rapi (ICU), turun berbanding 388 pada Isnin – dengan 222 daripadanya memerlukan alat bantuan pernafasan (215 pada Isnin).

Sementara itu, 11 daripada 16 negeri dan Wilayah Persekutuan mencatat peningkatan jangkitan harian semalam, dengan Selangor merekodkan 7,217 kes baharu berbanding 4,388 kes pada Isnin.

Selangor kini merekodkan 1,057,235 kumulatif positif, dengan 969,137 pesakit telah sembuh, 10,382 kes kematian, dan 77,716 kes masih aktif.

Daripada jumlah kes aktif itu, seramai 75,660 pesakit menjalani kuarantin di rumah; 340 ditempatkan di PKRC; 1,664 dimasukkan ke hospital; dan 52 pesakit dirawat di ICU, dengan 27 daripadanya memerlukan alat bantuan pernafasan.

Sehingga 14 Mac, seramai 4,803,159 atau 94.9 peratus populasi di Selangor telah lengkap divaksinasi, 5,093,932 atau 100.5 peratus menerima sekurang-kurangnya satu dos, dan 3,863,621 atau 91.0 peratus individu dewasa menerima dos penggalak.

Kuala Lumpur turut merekodkan peningkatan apabila mencatat 2,892 kes baharu, berbanding 2,214 pada Isnin; Kedah (2,391 kes baharu, 2,382 Isnin); Pulau Pinang (2,324 kes baharu, 2,137 Isnin); dan Sarawak (1,867 kes baharu, 965 Isnin).

Negeri Sembilan pula mencatat 1,547 kes baharu berbanding 1,359 pada Isnin; Perak (1,296 kes baharu, 1,122 Isnin); Kelantan (1,212 kes baharu, 1,089 Isnin); Melaka (635 kes baharu, 564 Isnin); Perlis (186 kes baharu, 153 Isnin); dan Putrajaya (183 kes baharu, 159 Isnin).

Pecahan kes Covid-19 mengikut negeri-negeri pada 15 Mac 2022.


Paras air lima sungai melebihi tahap bahaya, mangsa banjir meningkat

Paras air di lima sungai utama di empat negeri – Pahang, Perak, Johor, dan Terengganu – sehingga jam 1 pagi ini (7 Februari 2023) dilaporkan telah melepasi paras bahaya, susulan hujan lebat berterusan.

Di Pahang, paras air dua sungai iaitu Sungai Belat di Sri Damai, Kuantan mencatat bacaan 6.12 meter (m), berbanding 1.50m paras normal, manakala Sungai Keratong di Jambatan Bahau, Rompin pula mencatat 23.45m, berbanding 18.00m paras normal.

Di Perak, paras Sungai Kurau di Kolam Air Bukit Merah, Kerian mencatat 9.16m, berbanding 8.68m paras normal.

Di Johor, bacaan air Sungai Batu Pahat di Empangan Bekok, Batu Pahat pula mencatat 18.99m (14.50m paras normal).

Manakala di Terengganu, Sungai Peneh di Felda Mengkawang mencatat bacaan 37.49m berbanding 35.00 paras normal.

Sementara itu, Agensi Pengurusan Bencana Negara (NADMA) melaporkan sehingga jam 12 tengah malam tadi, jumlah negeri yang terlibat dengan banjir meningkat kepada lima iaitu Kedah, Kelantan, Terengganu, Pahang dan Johor.

Menurut NADMA, jumlah mangsa banjir kini meningkat kepada 3,966 daripada 1,145 keluarga yang kini ditempatkan di 25 PPS.

Di Kedah, seramai 32 mangsa banjir daripada 10 keluarga di Daerah Kulim dipindahkan ke sebuah pusat pemindahan sementara (PPS).

Di Johor, tiga daerah – Batu Pahat, Mersing dan Segamat – masih dilanda banjir melibatkan 163 mangsa daripada 44 keluarga.

Mereka dipindahkan ke empat PPS yang dibuka dengan jumlah mangsa banjir di Batu Pahat dilaporkan meningkat.

Di Kelantan, seramai 28 mangsa banjir (enam keluarga) di Pasir Mas dipindahkan ke sebuah PPS, manakala 25 mangsa di Kemaman, Terengganu juga dipindahkan ke sebuah PPS.

Di Pahang, seramai 3,718 mangsa banjir daripada 1,077 keluarga dipindahkan ke 18 PPS. Ia melibatkan 3,623 mangsa di Kuantan, dan 95 lagi di Pekan.


Kes Zahid: Pendakwaan bantah keterangan ‘tidak relevan’ Fadzlette

Mahkamah Tinggi Kuala Lumpur perlu menolak sebahagian daripada keterangan Setiausaha Akhbar Datuk Seri Ahmad Zahid Hamidi, Mej Jen (B) Datuk Fadzlette Othman Merican Idris Merican, yang menyerang kredibiliti saksi utama dalam perbicaraan terhadap Presiden UMNO itu, kata pihak pendakwaan hari ini.

Fadzlette dijadual memberi keterangan sebagai saksi pembelaan kedua bagi perbicaraan Zahid yang menghadapi 47 pertuduhan, termasuk dakwaan pecah amanah jenayah (CBT) ke atas dana Yayasan Akalbudi (YAB) berjumlah RM31 juta, pengubahan wang haram, dan dakwaan menerima RM21.25 juta rasuah.

Kenyataan bertulis Fadzlette tidak dibacakan secara fizikal di mahkamah hari ini, tetapi dianggap atau diambil sebagai dibaca.

Ketua Pendakwa Raya Datuk Raja Rozela Raja Toran, bagaimanapun membantah beberapa perenggan kenyataan itu, sambil berkata ianya tidak relevan dengan pertuduhan terhadap Zahid dan tidak sepatutnya diterima oleh Mahkamah Tinggi sebagai bukti.

“Ia tidak boleh dibiarkan begitu sahaja, ia harus dikecualikan atas alasan ia tidak relevan dan tidak boleh diterima kerana fakta tambahan,” katanya.

Bahagian keterangan Fadzlette – yang dibantah oleh pihak pendakwaan – telah cuba menyerang kredibiliti dan memburukkan Mejar Mazlina Mazlan @ Ramly.

Mazlina – bekas Setiausaha Eksekutif Zahid merupakan saksi utama bagi pihak pendakwaan – tetapi Zahid dan peguamnya secara konsisten cuba menyalahkan saksi ke-90 itu di atas penggunaan cek YAB untuk tujuan seperti membayar bil kad kredit tertuduh dan isterinya, Datin Seri Hamidah Khamis.

Raja Rozela hari ini menegaskan bahawa kredibiliti Mazlina sebagai saksi bukanlah isu utama dalam perbicaraan Zahid, kerana isu utama harus berkisar tentang pertuduhan terhadap Pengerusi Barisan Nasional (BN) itu yang juga Ahli Parlimen Bagan Datuk.

Mahkamah Tinggi kata Raza Rozela, mempunyai kuasa untuk mengawal berapa banyak bukti yang dibentangkan melalui kenyataan saksi, selagi kenyataan itu berkaitan dengan isu utama dalam perbicaraan.

“Kenyataan itu mestilah relevan dengan fakta, sama ada fakta yang menjadi isu atau fakta yang berkaitan dengan fakta yang menjadi isu dalam kes ini.

“Apa yang saksi ini ada di sini hari ini untuk membacakan – kenyataan itu – ia pastinya dalam penghujahan saya yang rendah hati, ia hanyalah tambahan, isu sekunder, fakta sekunder yang tidak ada kaitan langsung dengan fakta yang menjadi isu,” katanya.

Beliau turut berhujah bahawa bahagian keterangan Fadzlette yang dipertikaikan iautu berhubung Mazlina, tidak akan membantu Mahkamah Tinggi dalam memutuskan fakta dalam isu atau pertuduhan terhadap Zahid.

“Jadi, dengan itu Yang Arif, kenyataan di Perenggan 16 hingga 30, sama ada ia terpakai atau merujuk kepada Mejar Mazlina, mesti diputuskan sebagai tidak boleh diterima atas alasan ia adalah bukti tambahan,” katanya.

Peguam utama Zahid, Hisyam Teh Poh Teik, kemudian meminta masa untuk menyediakan jawapan terhadap bantahan pihak pendakwaan terhadap sebahagian kenyataan saksi bertulis Fadzlette, kerana pihak pembelaan tidak diberi notis awal bantahan itu, dan mencadangkan hujah jawapan boleh dibuat pagi esok.

Bagaimanapun, Raja Rozela berkata pihak pendakwaan tidak perlu memberi sebarang notis kerana ini bukan bantahan awal, sambil menambah: “Saya rasa pembelaan dalam segala kebijaksanaan mereka sepatutnya menjangkakan bantahan seperti ini… ini adalah peraturan pembuktian, ia sangat jelas, ia bukan sesuatu yang baharu, ia bukan sesuatu yang kami reka-reka.”

Raja Rozela berkata pihak pendakwaan juga akan membantah kenyataan empat lagi saksi pembelaan akan datang di mana mereka turut menyebut berkaitan Mazlina.

Memandangkan Hisyam menyatakan perlunya masa sepanjang hari untuk menyediakan jawapan, hakim Mahkamah Tinggi Datuk Collin Lawrence Sequerah memutuskan jawapan itu akan didengar esok.

“Saya fikir dalam keadaan itu, kami akan memberi masa kepada pembelaan untuk menyelidik. Jadi, saya akan mendengar hujahan jawapannya pagi esok,” kata hakim itu.

Pada 24 Januari lalu, Sequerah memerintahkan Zahid membela diri terhadap 47 pertuduhan CBT, rasuah dan pengubahan wang haram melibatkan puluhan juta ringgit milik YAB.

Beliau membuat keputusan itu selepas mendapati pihak pendakwaan berjaya membuktikan wujud prima facie dalam kes itu.

Sequerah dalam penghakimannya berkata, mahkamah membuat keputusan itu selepas membuat penilaian maksimum terhadap bukti yang dikemukakan pendakwaan.

Ahli Parlimen Bagan Datuk itu menghadapi 12 pertuduhan CBT, lapan pertuduhan rasuah dan 27 pertuduhan pengubahan wang haram membabitkan dana YAB.

Perbicaraan kes itu bermula sejak 18 November 2019 dengan pendakwaan memanggil 99 saksi, sementara penghujahan kes bermula 6 September 2021 dan berakhir setelah 24 hari.

Zahid, 68, mengaku tidak bersalah terhadap 12 pertuduhan CBT, lapan pertuduhan rasuah dan 27 pertuduhan pengubahan wang haram membabitkan puluhan juta ringgit milik Yayasan Akalbudi.

Bagi pertuduhan CBT, Presiden UMNO itu didakwa menggunakan dana berkenaan untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).

Bekas Timbalan Perdana Menteri 33 bulan itu dituduh melakukan perbuatan berkenaan di Affin Bank Berhad, cawangan Jalan Bunus, Off Jalan Masjid India di sini, antara 13 Januari 2014 dan 23 Disember 2016.

Pertuduhan mengikut Seksyen 409 Kanun Keseksaan membawa hukuman penjara antara dua dan 20 tahun serta dengan sebatan dan juga dikenakan denda, jika sabit kesalahan.

Bagi lapan tuduhan rasuah, dia didakwa menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat-syarikat berkenaan mendapatkan projek MyEG.

Ia bagi melaksanakan penambahan pembekalan cip pasport selama lima tahun atau 12.5 juta cip yang akan dimasukkan ke dalam halaman biodata polycarbonate Pasport Malaysia untuk Jabatan Imigresen Malaysia, sebagai pengendali perkhidmatan pusat sehenti di Pakistan dan Nepal di bawah kendalian Kementerian Dalam Negeri.

Dia dituduh melakukan perbuatan itu di cawangan Maybank Dataran Maybank di Jalan Maarof, Bangsar, antara 15 Julai 2016, dan 15 Mac 2018, mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 Akta SPRM 2009 dan boleh dihukum di bawah Seksyen 24(1) akta sama.

Presiden UMNO itu juga berdepan 27 pertuduhan pengubahan wang haram dengan melibatkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.

Kesemua perbuatan itu dituduh dilakukan di bank yang sama di Jalan Maarof, Bangsar dan Marhaba Enterprise Sdn Bhd, Fahrenheit88, 179 Jalan Bukit Bintang, Kuala Lumpur.

Sementara itu, Mahkamah Tinggi Shah Alam pula menetapkan 23 September untuk membuat keputusan sama ada akan membebaskan atau memanggil Presiden UMNO itu membela diri berhubung 33 pertuduhan rasuah menerima S$13.56 juta daripada Ultra Kirana Sdn Bhd (UKSB) untuk memudahkan sistem visa asing syarikat dan perkhidmatan sehenti di China.

Bekas Timbalan Perdana Menteri itu juga dibicarakan atas tujuh pertuduhan rasuah lain atas kapasitinya sebagai Menteri Dalam Negeri ketika itu, di mana dia didakwa memperoleh sendiri rasuah dalam mata wang berbeza yang terdiri daripada S$1.15 juta, RM3 juta, €15,000 dan AS$15,000 daripada UKSB .

Hakim Datuk Mohd Yazid Mustafa menetapkan tarikh itu selepas mendengar hujahan lisan daripada pihak pendakwaan dan pembelaan berhubung kes itu.


Saman LHDN: Najib, anak gagal batal keputusan Mahkamah Tinggi

Mahkamah Rayuan hari ini menolak permohonan bekas Perdana Menteri Datuk Seri Najib Razak dan anaknya Mohd Nazifuddin untuk membatalkan keputusan Mahkamah Tinggi Kuala Lumpur berhubung tuntutan saman cukai ke atas mereka.

Sebelum ini Mahkamah Tinggi Kuala Lumpur membenarkan permohonan Lembaga Hasil Dalam Negeri (LHDN) untuk membuat keputusan ringkas dalam tuntutan saman cukai mereka terhadap Najib dan Nazifuddin, sekali gus membolehkan mahkamah memilih untuk memutuskan keputusan kes tanpa mendengar keterangan saksi.

Mengikut undang-undang sivil, sesebuah mahkamah dibenarkan membuat penghakiman ringkasan bagi sesuatu memutuskan hal perundangan tanpa menjalani persidangan penuh.

Bagaimanapun, Mahkamah Rayuan di Putrajaya menolak permohonan kedua-duanya untuk membatalkan penghakiman ringkas yang dikeluarkan terhadap mereka dalam saman cukai yang masing-masing bernilai RM1.69 bilion dan RM37.6 juta.

LHDN kini sedang menunggu proses kemuflisan ke atas Ahli Parlimen Pekan itu dan anaknya dalam permohonan mereka di Mahkamah Tinggi Kuala Lumpur.

Pada 6 Julai tahun lalu, Mahkamah Tinggi memutuskan Mohd Nazifuddin perlu membayar tunggakan cukai tambahan LHDN bagi tempoh 2011 sehingga 2017 berjumlah RM37.6 juta, selepas membenarkan permohonan LHDN untuk memasukkan penghakiman terus terhadapnya.

Penghakiman terus ialah apabila mahkamah memutuskan kes tertentu melalui hujahan tanpa mendengar keterangan saksi dalam perbicaraan.

Mohd Nazifuddin memfailkan rayuan terhadap keputusan Mahkamah Tinggi itu di Mahkamah Rayuan yang menetapkan hari ini untuk mendengar rayuannya.

Mengikut Seksyen 103(2) Akta Cukai Pendapatan 1967 (ITA), seseorang yang diperintahkan membayar hutang itu perlu menjelaskan bayaran kepada LHDN walaupun memfailkan rayuan.

Oleh itu, LHDN memfailkan notis kebankrapan terhadap Mohd Nazifuddin kerana masih gagal membayar jumlah berkenaan sehingga kini.

Najib pula perlu membayar RM1.69 bilion dengan lima peratus kadar faedah setahun atas jumlah baki dari 22 Julai 2020 (tarikh keputusan Mahkamah Tinggi) sehingga 4 Februari lalu iaitu RM45.9 juta serta kos RM15,000 dan setakat tarikh itu, jumlahnya menjadi RM1,738,804,204.16.


Editor RTM salah lapor gelar Hamas militan kena Surat Tunjuk Sebab

Pegawai terlibat dalam suntingan berita berbahasa Mandarin di saluran televisyen nasional, RTM sudah dikenakan tindakan Surat Tunjuk Sebab ekoran tersalah laporan berita menggelar kumpulan Pergerakan Perjuangan Islam Palestin (Hamas) sebagai militan baru-baru ini.

Editor Meja Mandarin dan Ketua Editor Berita Mandarin yang terlibat dalam menyunting berita tersebut sudah dipanggil bagi memberi penjelasan dan diberikan Surat Tunjuk Sebab, kata Menteri Komunikasi dan Multimedia Datuk Saifuddin Abdullah.

“Seksyen Berita Hal Ehwal Semasa juga telah diminta mengkaji semula prosedur operasi standard (SOP) tugasan Bilik Berita khususnya dalam penyuntingan dan penerbitan berita TV untuk memastikan kesilapan serupa tidak berulang di masa hadapan,” katanya dalam satu kenyataan hari ini.

Istilah berkenaan didakwa digunakan dalam pelaporan berita berbahasa Mandarin di TV2 RTM, semalam berkaitan serangan udara Israel terhadap Palestin.

Permohonan maaf secara terbuka mengenainya dalam siaran berita untuk pembetulan telah disiarkan dalam Berita Tengah Hari pada 1 tengah hari dan Berita Mandarin pukul 7 malam hari yang sama.

Saifuddin berkata RTM peka tentang situasi yang berlaku dan sentiasa teguh menyokong pendirian Malaysia dan aspirasi rakyat berhubung konflik yang melanda dan mendukung kedaulatan serta kebebasan Palestin.

“RTM akan terus berusaha dalam menambah baik kualiti penyampaian berita dari semasa ke semasa,” katanya.


1,744,485 peratus kanak-kanak lengkap suntikan vaksin Covid-19

Seramai 7,987 kanak-kanak berusia lima hingga di bawah 12 tahun melengkapkan suntikan dos kedua vaksin Covid-19 masing-masing semalam (25 Jun), manakala 726 lagi menerima dos pertama.

Sejak Program Imunisasi Covid-19 Kebangsaan Kanak-Kanak (PICKids) dilancarkan 3 Februari lalu hingga semalam, lebih 3.08 juta dos vaksin telah diberikan kepada golongan itu.

Data terbaharu Kementerian Kesihatan (KKM) menunjukkan, daripada jumlah itu 1,337,102 atau 37.7 peratus kanak-kanak telah lengkap divaksinasi, sementara 1,744,485 atau 49.2 peratus lagi menerima dos pertama.

Sejak PICK bermula 24 Februari tahun lalu pula, lebih 71.21 juta dos vaksin telah diberikan kepada populasi Malaysia, termasuk rakyat asing.

Daripada jumlah itu lebih 62.22 juta dos vaksin diberikan kepada golongan dewasa yang melibatkan 23,012,251 atau 97.8 peratus penerima melengkapkan dua dos, manakala 23,289,632 atau 99.0 peratus lagi menerima sekurang-kurangnya satu dos.

Seramai 16,137,205 atau 68.6 peratus individu dewasa telah menerima dos penggalak.

Sementara itu, lebih 5.90 juta dos vaksin turut diberi kepada golongan remaja berusia 12 hingga 17 tahun.

Daripada jumlah itu, 2,910,021 atau 93.5 peratus remaja melengkapkan dua dos, manakala 2,998,844 atau 96.4 peratus lagi menerima sekurang-kurangnya satu dos.


2,618 kes baharu, empat kematian

Jangkitan baharu Covid-19 di seluruh negara dalam tempoh 24 jam semalam (Sabtu, 22 Oktober 2022), melonjak semula kepada 2,618, berbanding 2,256, kes yang dilaporkan pada Jumaat, kata Kementerian Kesihatan (KKM) hari ini.

Daripada jumlah itu, 2,611 adalah kes tempatan, manakala tujuh lagi kes import.

Angka itu menjadikan jumlah kumulatif positif Covid-19 sejak 25 Januari 2020 hingga semalam meningkat kepada 4,880,005 kes, dengan 4,816,262 pesakit telah sembuh, termasuk 1,841 yang pulih semalam.

Menurut data laman sesawang Github KKM, daripada jumlah kes baharu itu, 1,971 kes melibatkan individu yang telah menerima suntikan dos penggalak; 443 kes (penerima dua dos); 198 kes (individu tidak divaksinasi); dan enam kes (individu belum lengkap divaksinasi).

Sementara itu, data laman sesawang KKMNOW pula menunjukkan sehingga kini 27,299 kes masih aktif, meningkat berbanding 26,526 kes yang dilaporkan sehingga Jumaat.

Daripada jumlah itu, 26,186 pesakit masih menjalani kuarantin di rumah (25,425 pesakit pada Jumaat); 1,066 dirawat di hospital, naik berbanding 1,054 pada Jumaat.

Seramai 47 pesakit dimasukkan ke unit rawatan rapi, sama seperti pada Jumaat, dengan 18 daripadanya memerlukan alat bantuan pernafasan (17 Jumaat).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, empat pesakit meninggal dunia akibat komplikasi Covid-19 semalam, termasuk dua kematian di luar fasiliti kesihatan atau brought in death (BID).

Semua kematian itu dilaporkan di Kedah; Kuala Lumpur (BID); Melaka (BID); dan Selangor.

Jumlah itu menjadikan kumulatif kematian akibat Covid-19 sejak kes pertama dilaporkan pada 17 Mac 2020 hingga semalam adalah sebanyak 36,444 kes.

Daripada jumlah yang dilaporkan itu, sebanyak 7,753 kes adalah kematian BID.


Peguam Najib minta tangguh rayuan akhir tiga hingga empat bulan

Pasukan peguam baharu Datuk Seri Najib Razak hari ini meminta Mahkamah Persekutuan menangguhkan pendengaran rayuan terakhir sabitan menyalahgunakan dana SRC International Sdn Bhd (SRC) – yang akan menghantar bekas Perdana Menteri itu terus ke penjara selama 12 tahun dan membayar denda RM210 juta – jika hukuman dikekalkan.

Peguam utamanya Hisyam Teh Poh Teik meminta panel lima hakim yang diketuai oleh Ketua Hakim Negara Tun Tengku Maimun Tuan Mat menangguhkan perbicaraan selama tiga hingga empat bulan, dengan alasan ianya tidak lama berbanding tempoh masa yang diambil untuk kes itu akan dibicarakan hari ini, susulan keputusan Mahkamah Rayuan tahun lalu.

“Jika mahkamah membenarkan saya tiga hingga empat bulan, ini bermakna rayuan ini didengar satu tahun selepas keputusan Mahkamah Rayuan, yang tidak terlalu lama dalam keadaan semasa,” katanya menurut MalayMail.

Hisyam berhujah bahawa kes SRC bukanlah “biasa” dan permintaan penangguhan pasukan pembelaan dibuat dengan niat baik.

Beliau juga berhujah bahawa pasukan undang-undang baharu Najib hanya dilantik pada 21 Julai tetapi telah diberikan banyak rekod kes yang perlu disemak.

Najib sebelum ini diwakili oleh Tan Sri Muhammad Shafee Abdullah di kedua-dua Mahkamah Tinggi dan Mahkamah Rayuan, tetapi bagi rayuan terakhir di Mahkamah Persekutuan, peguam kanan itu dilepaskan.

Mahkamah Rayuan pada 8 Disember 2021 mengekalkan keputusan Mahkamah Tinggi pada Julai 2020 iaitu hukuman penjara 12 tahun serta denda RM210 juta yang dikenakan terhadap Najib.

Najib didapati bersalah atas satu pertuduhan salah guna kuasa, tiga pertuduhan pecah amanah jenayah, dan tiga pertuduhan pengubahan wang haram.

Empat anggota panel hakim lain yang turut bersidang ialah Ketua Hakim Sabah dan Sarawak Tan Sri Abang Iskandar Abang Hashim; dan tiga hakim Mahkamah Persekutuan iaitu Datuk Nalini Pathmanathan; Datuk Mary Lim Thiam Suan; dan Datuk Mohamad Zabidin Mohd Diah.

Mengetuai pendakwaan ialah Ketua Pendakwa Raya ad hoc Datuk V Sithambaram, yang dibantu oleh Timbalan Pendakwa Raya Donald Joseph Franklin; Sulaiman Kho Kheng Fuei; Mohd Ashrof Adrin Kamarul; dan Manjira Vasudevan.

Peguam Hisyam Teh Poh Teik, Liew Teck Huat dan Rueben Mathiavaranam mewakili Najib.

Perbicaraan di Mahkamah Persekutuan dijadualkan berlangsung selama sembilan hari, bermula semalam hingga 19 Ogos dan akan disambung semula selepas hujung minggu ini pada 23 Ogos hingga 26 Ogos.


Sultan Johor titah rakyat mesti patuh sekatan pergerakan kendiri

Sultan Johor Sultan Ibrahim Sultan Iskandar menggesa semua lapisan masyarakat agar komited untuk melaksanakan sekatan pergerakan kendiri atau ‘self-lockdown’ bagi memutuskan rantaian jangkitan Covid-19.

Menyatakan kebimbangan mengenai peningkatan berterusan kes Covid-19 seluruh negara, Sultan Ibrahim bertitah dengan lebih 7,400 kes dicatatkan hari ini, situasi itu amat membimbangkan serta memerlukan hampir semua pihak duduk di rumah bagi memutuskan rangkaian jangkitan.

“Kita bukan hanya perlu berdisiplin untuk tidak keluar dari rumah, tetapi kita juga perlu ada kesedaran bahawa tindakan kita keluar ke tempat awam mahupun rumah jiran sahaja, akan menyebabkan kita terjangkit atau kita sendiri menjadi pembawa dan menjangkiti orang lain.

“Jangan pentingkan diri sendiri, fikirlah juga orang lain!. Biar kita telan ubat yang pahit sekarang daripada menanggung sakit yang melarat dan berterusan,” titah baginda kepada Royal Press Office (RPO) yang dimuat naik dalam laman Facebook rasminya, hari ini.

Memetik laporan agensi berita Bernama, Sultan Ibrahim bertitah kerajaan juga harus mempertimbangkan sekatan pergerakan penuh jika angka Covid-19 tidak menunjukkan tanda penurunan.

Sultan Johor turut bersimpati dengan semua petugas barisan hadapan, terutama kakitangan perubatan, yang terpaksa menanggung bebanan besar yang dibawa virus ini.

“Kepenatan dan kegelisahan mereka jelas kelihatan, namun mereka tetap menjalankan tugas sebaik mungkin. Ingat, bukan Covid-19 sahaja penyakit yang perlu mereka tangani.

“Kasihanilah mereka. Kita semua harus bersatu memainkan peranan untuk mengurangkan beban mereka dan putuskan rantaian jangkitan demi kebaikan kita semua,” titah baginda.

Sultan Ibrahim juga telah bertitah dengan Ketua Pengarah Kesihatan Tan Sri Dr Noor Hisham Abdullah menerusi perbualan telefon dan disembah maklum mengenai situasi terkini Covid-19 pada hari ini.

“Kemunculan varian-varian baharu juga amat menakutkan, yang kini boleh dibawa udara (airborne). Jika jangkitan terus menular, saya risau akan bertambah-tambah lagi varian virus berbahaya ini.

“Dalam keadaan tidak menentu kini juga, saya menyeru kepada pihak yang berkemampuan untuk tampil membantu mereka yang telah ditimpa kesusahan dalam apa jua bentuk yang boleh,” titah baginda.

Malaysia hari ini merekodkan angka tertinggi harian dengan 7,478 kes baharu dengan 63 kematian.


FMD ancam ibadah korban

Wabak penyakit kaki dan mulut (FMD) di Indonesia menjadi ancaman ibadah korban menjelang sambutan Aidiladha tahun ini, dengan peniaga ternakan di negara majoriti Muslim terbesar di dunia itu berdepan jualan yang menurun.

Hari Raya Korban atau Aidiladha merupakan antara cuti utama dalam kalendar Islam di Indonesia dan tahun ini ianya jatuh pada 9 Julai.

Menjelang perayaan, kandang sementara yang menempatkan lembu dan kambing biasanya terdapat di sekitar jalan raya yang sibuk di ibu negara Indonesia dan di seluruh negara. Secara tradisinya, umat Islam akan menyembelih haiwan dan berkongsi daging dengan orang miskin.

Tetapi tahun ini penyebaran FMD, penyakit virus berjangkit yang memberi kesan kepada lembu, biri-biri, dan kambing, telah menjejaskan jualan dengan ketara.

“Tahun ini merupakan tahun kerugian bagi kami,” kata Jamal Lulay, seorang peniaga di Jawa Barat yang hanya menjual 50 ekor lembu tahun ini.

“Sebelum Covid-19, kami boleh menjual sehingga 330 ekor lembu, dan semasa Covid ia sekitar 170… Jualan tahun ini menurun secara drastik.”

Indonesia telah melancarkan program vaksinasi ternakan di seluruh negara dalam usaha membendung wabak yang bermula Mei lalu.

Lebih 317,000 haiwan telah dijangkiti di 21 wilayah Indonesia, sebahagian besarnya di Pulau Jawa dan Sumatera yang paling ramai penduduk, dengan lebih 3,400 haiwan dimusnahkan, menurut data kerajaan.

Walaupun penyakit itu boleh membawa maut kepada haiwan, ia tidak dianggap sebagai ancaman kepada kesihatan manusia.

“Keghairahan orang ramai terhadap ibadah korban tidak berkurangan, tetapi mereka lebih bimbang tentang kesihatan (haiwan berkenaan),” kata Muhammad Husein al Bana, seorang peniaga ternakan di Jakarta.

Sehingga Mei lalu, negara Asia Tenggara itu bebas daripada FMD sejak 1986, status yang diiktiraf oleh Pertubuhan Kesihatan Haiwan Sedunia pada 1990.

“Akhirnya ia adalah keputusan pengguna,” kata Iskandar Saputra, pembeli Jakarta masih sanggup mengambil risiko.

“Saya rasa lembu yang dijual di sini selamat dan sihat.” – Agensi


Pelantikan PM: Majlis Raja-Raja mesyuarat esok

Satu persidangan Majlis Raja-Raja akan diadakan di Istana Negara esok, Khamis (24 November 2022) bagi menyelesaikan isu pelantikan Perdana Menteri Malaysia Kesepuluh, demi kepentingan negara dan rakyat.

Dalam kenyataan dikeluarkan Datuk Pengelola Bijaya Diraja Istana Negara Datuk Seri Ahmad Fadil Shamsuddin petang ini (23 November 2022), beliau berkata perbincangan khas Raja-Raja Melayu ini bertujuan supaya Yang di-Pertuan Agong mendapatkan pandangan sebelum membuat keputusan itu.

“Adalah dimaklumkan bahawa Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah telah berkenan menerima menghadap wakil-wakil Barisan Nasional (BN) dan Gabungan Parti Sarawak secara berasingan di Istana Negara pagi tadi

“Sesi menghadap itu diadakan lanjutan daripada sesi menghadap ketua-ketua gabungan Pakatan Harapan dan Perikatan Nasional secara berasingan bermula pada jam 4.30 petang semalam,” katanya.

Ahmad Fadil berkata sesi menghadap ketua-ketua gabungan itu adalah hasil daripada pengesahan calon Perdana Menteri yang telah dimaklumkan oleh ketua parti-parti dan ketua gabungan kepada Istana Negara semalam, didapati tiada ahli Dewan Rakyat yang mendapat kepercayaan majoriti mudah untuk dilantik sebagai Perdana Menteri kesepuluh.

“Proses selanjutnya susulan daripada sesi menghadap hari ini, Seri Paduka Baginda telah menitahkan perkenan untuk Istana Negara menganjurkan satu Perbincangan Khas Raja-Raja Melayu di Istana Negara esok, Khamis, 24 November 2022.

“Perbincangan khas ini adalah bertujuan untuk Seri Paduka Baginda mendapatkan pandangan Raja-Raja Melayu bagi baginda membuat keputusan demi kepentingan dan kesejahteraan negara dan rakyat,” katanya.


Sikap pengundi berubah, mahu keluar buat pilihan: Penganalisis

Baru-baru ini, Pengerusi Perikatan Nasional (PN) Tan Sri Muhyiddin Yassin terus mengulangi seruan supaya pengundi, terutama golongan muda berusia 18 tahun ke atas, keluar memilih pada Pilihan Raya Umum Ke-15 (PRU-15), 19 November depan, bagi menentukan masa depan negara.

Semalam, Timbalan Pengerusi PN yang juga Presiden PAS Tan Sri Abdul Hadi Awang turut menyeru pengundi supaya melaksanakan tanggungjawab mereka keluar mengundi kerana ia adalah sesuatu yang wajib dilakukan.

Beberapa penganalisis politik terkenal pula memberi ulasan berhubung sikap rakyat dan pengundi menjelang PRU-15 yang berbeza daripada Pilihan Raya Negeri (PRN).

Mengulas PRU-15, penganalisis politik dari Universiti Islam Antarabangsa Malaysia Prof Dr Nik Ahmad Kamal Nik Mahmod dilaporkan sebagai berkata beliau melihat bahawa sikap pengundi telah berubah dan menganggap mengundi adalah satu kewajipan.

Menurutnya tarikh pilihan raya adalah sesuatu yang kritikal dalam menentukan peratusan keluar mengundi.

Beliau melihat sikap pengundi telah berubah selepas PRU lalu dan mereka kini mahukan kerajaan yang stabil.

“Mereka menjadi lebih bertanggungjawab dan menganggap mengundi sebagai kewajipan yang perlu ditunaikan,” katanya menurut The Star.

Sementara itu, Pensyarah Kanan Fakulti Komunikasi dan Pengajian Media Universiti Teknologi MARA, Shahnon Mohamed Salleh berkata selepas tarikh itu diumumkan, rundingan calon dan kerusi akan diteruskan sehingga malam sebelum hari penamaan calon.

“Melengkapkan manifesto pilihan raya mereka akan menjadi keutamaan lain kerana memerlukan dokumen yang disediakan untuk kempen,” katanya.

Sebelum ini, negara telah menyaksikan ketidaktentuan politik selepas PRU-14 yang dimenangi Pakatan Harapan (PH), dengan Tun Dr Mahathir Mohamad diangkat sebagai Perdana Menteri ketujuh – kali kedua beliau menjawat jawatan itu.

Dan, sejak 2018 hingga 2022, rakyat menyaksikan tiga kali perubahan pemimpin utama apabila Dr Mahathir meletak jawatan, sebelum diambil alih oleh Muhyiddin.

Muhyiddin kemudian digulingkan pada 2021, dengan Naib Presiden UMNO Datuk Seri Ismail Sabri Yaakob mengambil alih jawatan Perdana Menteri kerajaan campuran yang melibatkan Barisan Nasional (BN), PN dan Gabungan Parti Sarawak.

Pada 10 Oktober lalu, Yang di-Pertuan Agong berkenan Parlimen ke-14 dibubarkan setelah diminta berbuat demikian oleh Ismail Sabri, sekali gus membuka laluan kepada PRU-15.

Hari ini, parti politik sudah mengetahui tarikh-tarikh penting PRU-15, dengan 19 November 2022 adalah penentu sama ada ia adalah ‘ibu’ kepada segala pilihan raya atau tidak.

Suruhanjaya Pilihan Raya (SPR) hari ini (Khamis, 20 Oktober 2022) menetapkan tarikh penamaan calon adalah pada 5 November 2022, diikuti pengundian awal adalah 15 November.

Tempoh berkempen ditetapkan selama dua minggu berbanding 11 hari pada PRU-14, dan 15 hari (PRU-13).

Seramai 21,173,638 pemilih layak mengundi pada PRU-15, yang melibatkan 222 kerusi Parlimen dan 117 kerusi Dewan Undangan Negeri (DUN) melibatkan Perlis (15 kerusi), Pahang (42) dan Perak (59), serta Sabah (satu – PRK DUN Bugaya).

Sabah, Melaka, Johor, Sarawak telah pun mengadakan PRN masing-masing manakala Selangor, Negeri Sembilan, Kedah, Kelantan, Terengganu dan Pulau Pinang telah memilih tidak mengadakan PRN serentak dengan peringkat Persekutuan.

Susulan pengumuman penting itu, semua parti sekarang ini telah beralih ke gear lebih tinggi, menyusun strategi, manifesto serta memilih calon yang akan bertanding.

PRU-15 ini juga adalah yang pertama kali buat semua rakyat Malaysia berumur 18 tahun boleh mengundi setelah pelaksanaan pendaftaran automatik.


Bekas Panglima dikurnia gelaran Tun sempena Hari Keputeraan Agong

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mengurniakan Darjah Seri Setia Mahkota (SSM) yang membawa gelaran ‘Tun’ kepada bekas Panglima Angkatan Tentera Jeneral (B) Tun Mohamed Hashim Mohd Ali.

Mohamed Hashim, 87, mendahului senarai 45 penerima Darjah Kebesaran, Bintang dan Pingat Persekutuan 2022 bersempena sambutan Ulang Tahun Hari Keputeraan Rasmi Yang di-Pertuan Agong di Istana Negara hari ini, lapor Bernama.

Raja Permaisuri Agong Tunku Hajah Azizah Aminah Maimunah Iskandariah turut berangkat ke istiadat itu. Hadir sama Perdana Menteri Datuk Seri Ismail Sabri Yaakob dan isteri, Datin Seri Muhaini Zainal Abidin.

Yang di-Pertuan Agong turut mengurniakan Darjah Panglima Setia Mahkota (PSM) yang membawa gelaran ‘Tan Sri’ kepada 18 individu termasuk bekas Menteri Tanah dan Pembangunan Koperasi serta bekas Ketua Menteri Sabah Tan Sri Osu Sukam, bekas Menteri Kesihatan Tan Sri Dr S. Subramaniam dan bekas Menteri Perdagangan Antarabangsa dan Industri Tan Sri Ong Ka Chuan.

Turut menerima PSM adalah bekas Menteri Pendidikan Tinggi dan Pengerusi Felda Tan Sri Idris Jusoh, Pengerusi Suruhanjaya Pilihan Raya (SPR) Tan Sri Abdul Ghani Salleh, Pengerusi Suruhanjaya Perkhidmatan Pendidikan Tan Sri Dr Mazlan Yusoff, Panglima Tentera Udara Jeneral Tan Sri Mohd Asghar Khan Goriman Khan, Timbalan Ketua Polis Negara Tan Sri Razarudin Husain, bekas Menteri Besar Pahang Tan Sri Adnan Yaakob dan Pengerusi Bank Muamalat Malaysia Berhad Tan Sri Tajuddin Atan.

Penerima PSM yang lain ialah Yang Dipertua Majlis Agama Islam dan Adat Melayu Perak Tan Sri Mohd Annuar Zaini, Presiden Dewan Perniagaan dan Perindustrian Kebangsaan Malaysia Tan Sri Low Kian Chuan, Pengarah Urusan Kumpulan MMC Corporation Berhad Tan Sri Che Khalib Mohamad Noh, bekas Timbalan Ketua Polis Negara Tan Sri Mazlan Lazim, Pengarah Eksekutif United U-Li Corporation Berhad Tan Sri Lee Yoon Kong serta Pengasas dan Pengarah Urusan T.A.G. Marine Sdn Bhd Tan Sri Dr Noormustafa Kamal Yahya.

Dua lagi adalah penerima PSM bagi 2020 dan 2021 iaitu bekas Ketua Kepolisian Negara Republik Indonesia Jenderal Polisi (Purn) Tan Sri Drs Badrodin Haiti dan Pengerusi Axiata Group Berhad Tan Sri Shahril Ridza Ridzuan.

Seri Paduka turut berkenan mengurniakan Darjah Panglima Jasa Negara (PJN) yang membawa gelaran ‘Datuk’ kepada 23 individu termasuk Pengerusi Jemaah Tertinggi Badan Kebajikan Keluarga Angkatan Tentera (Bakat) Datuk Tengku Muhaini Sultan Haji Ahmad Shah Al-Musta’in Billah.

Penerima lain PJN antaranya Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP) Datuk Azman Mohd Yusof, Hakim Mahkamah Tinggi Kuching Datuk Azhahari Kamal Ramli, Setiausaha Kerajaan Negeri Pahang Datuk Dr Sallehuddin Ishak, Duta Besar Malaysia ke Thailand Datuk Jojie Samuel, Ketua Pengarah Bahagian Penyelidikan, Jabatan Perdana Menteri Datuk Rostam Affendi Salleh dan Ketua Pegawai Eksekutif Perbadanan Pembangunan Perdagangan Luar Malaysia (MATRADE) Datuk Mohd Mustafa Abdul Aziz.

Pada istiadat hari ini, tiga individu dikurniakan Darjah Panglima Setia Diraja (PSD) yang membawa gelaran ‘Datuk’ iaitu Ketua Protokol, Jabatan Protokol dan Konsular Kementerian Luar Datuk Wan Zaidi Wan Abdullah, Juruiring Yang di-Pertuan Agong ke-16 Laksamana Pertama Datuk Shahrum Shaim dan Setiausaha Bahagian Pembangunan Jabatan Perdana Menteri Datuk Jazmanie Shafawi.


Tokoh wartawan kanan zahir kebimbangan SKMM digunakan untuk sekat berita

Lapan veteran media tempatan menyatakan kebimbangan apabila kebanyakan kandungan portal berita yang dilabelkan sebagai ‘menyinggung’ dan hanya pendapat yang dianggap kritikal terhadap kerajaan, disekat oleh Suruhanjaya Komunikasi dan Multimedia (MCMC).

Kebimbangan tokoh wartawan kanan negara itu dibuat susulan tindakan agensi tersebut yang menekan portal-portal berita dengan sekatan dan pelbagai ancaman yang dilihat tidak selari dengan kebebasan bersuara.

Dalam kenyataan itu, mereka juga membangkitkan berhubung tindakan SKMM memanggil pengamal media untuk memberikan penjelasan mengenai kandungan yang dilaporkan menerusi portal berita dan laman dalam talian masing-masing.

“Apa yang lebih membimbangkan adalah kebanyakan kandungan yang dilabelkan sebagai ‘menyinggung’ itu hanyalah laporan dan pendapat yang dianggap kritikal terhadap kerajaan.

“Kami sama sekali tidak dapat menerima sebarang percubaan untuk menggunakan agensi kerajaan seperti MCMC untuk menyoal, menapis atau menyekat portal dan kandungan berita dalam talian.

“Kita sudah lihat bagaimana kerajaan terdahulu, walaupun hanya kerana aduan kecil daripada orang ramai atau pihak elit pemerintah, sudah diambil tindakan dengan pantas walaupun tindakan seumpama itu tidak perlu sama sekali.

“Kami sama sekali tidak bersetuju dengan Suruhanjaya Komunikasi dan Multimedia Malaysia (SKMM) yang kebelakangan ini bertindak seolah-olah sebagai “big brother” (abang besar) dengan sewenang-wenangnya menyekat kandungan dalam talian,” kata kenyataan itu.

Kenyataan itu dikeluarkan oleh Tan Sri Johan Jaaffar, Datuk A Kadir Jasin, Datuk Hussamuddin Yaacob, Datuk Seri Azman Ujang dan Datuk Dr Chamil Wariya.

Turut serta dalam kenyataan bersama itu ialah Datuk Yong Soo Heong, Datuk Zakaria Wahab dan Dr G Manimaran.

Dalam pada itu, kumpulan itu berkata kerajaan pada hari ini dipilih atas janji untuk membolehkan pengaliran maklumat yang bebas dan untuk menjamin kebebasan media.

“Aduan daripada pengamal media bahawa laman sesawang mereka sudah disekat semakin meningkat. Ia adalah trend tidak sihat yang mesti dihentikan serta merta.

“Kami percaya bahawa badan pengawal selia terbabit mempunyai keutamaan yang lain dan disebabkan itu menyekat laman sesawang bukanlah salah satu daripadanya.

“Walaupun kami memahami internet menjadi pencetus kebencian dan penyebar maklumat yang salah, kami percaya pengamal media adalah individu yang berdisiplin dipandu oleh profesionalisme dan etika,” katanya.

Pada masa sama mereka mengakui media sosial yang tidak terkawal memang akan menjadi masalah dan maklumat salah dan berita palsu sudah sampai pada tahap krisis.

“Bagaimanapun kami juga percaya peranan yang harus dimainkan oleh media bebas di negara ini. Kerajaan mesti memastikan ekosistem yang betul dan persekitaran yang kondusif untuk pengamal media bekerja tanpa rasa takut dan pilih kasih,” katanya.


De Beers buru berlian gergasi bawah pulau ais

Ketika saintis Eropah pertama kali tiba di Greenland – pulau bukan benua terbesar di dunia terletak di antara Artik dan Lautan Atlantik, di sebelah timur Kepulauan Artik Kanada – mereka bertemu sekumpulan suku asli Kalaallit.

Berkeluasan 2,166,086 kilometer persegi dengan hampir keseluruhan tanahnya diliputi ais, tiada siapa menyangka ada sesuatu yang tersembunyi di dasar laut Greenland.

Permata Greenland muncul setelah saintis Eropah itu bertemu suku kaum asli berkenaan 200 tahun lalu. Suku kaum Kalaallit itu memang sudah biasa dengan ruby – batu permata merah – yang ketika itu tiada nilainya bagi mereka.

Namun kini, syarikat perlombongan batu permata raksasa – De Beers – sedang melakukan tinjauan terperinci di perairan pantai Greenland dalam usaha mereka untuk mengenal pasti simpanan berlian yang tersembunyi di situ.

Hasil penyelidikan selama lapan hari di sekitar 800 kilometer persegi dasar laut pantai barat Greenland, berdekatan bandar Maniitsoq, selesai Khamis lalu, kata jurucakap Kajian Geologi Denmark dan Greenland (GEUS).

Pihak GEUS mengesahkan pencarian tersebut mewakili De Beers dan memaklumkan hasil kajian akan mengambil masa berbulan-bulan untuk dianalisis kesahihannya.

“De Beers Marine (DBM) akan mengenal pasti sama ada persekitaran luar persisir pantai itu sesuai dengan simpanan berlian sekunder.”

De Beers dengan kerjasama Alrosa Russia iaitu pelombong berlian terkemuka di dunia memaklumkan, melalui pencarian itu, pada awalnya ia dilaksanakan pada kedalaman air antara 50 hingga 200 meter.

“Fokus pencarian pada peringkat awal hanya berskala kecil untuk memahami keadaan topografi di kawasan itu,” kata De Beers, sebuah syarikat perlombongan negara Anglo American (AAL.L) dalam satu kenyataan.

Simpanan berlian terbentuk di bawah kedudukan tekanan tinggi gunung berapi dikenal pasti terdapat di darat di Greenland barat.

Berlian yang terhasil di persisiran pantai dikenal pasti secara umumnya berkualiti tinggi dan harganya lebih tinggi berbanding permata kerana ia tidak dapat bertahan lama dalam kedalaman air laut ketika dibawa naik ke permukaan.

Sejak tahun 1990-an, pengeluaran dan pencarian berlian di laut hanya tertumpu di Namibia, kerana kawasan itu sudah menyumbang hampir 75 peratus dari jumlah pengeluaran berlian di seluruh dunia.

Kadar pengeluaran di Namibia itu juga dijangka meningkat setelah perlombongan di daratan sudah menghampiri titik terakhir.

Di Namibia, De Beers turut berkerjasama dengan kerajaan negara itu, dengan usahasama 50/50 untuk mengendalikan kapal perlombongan khas.

De Beers bertanggungjawab menguruskan kapal itu untuk menyedut beratus-ratus meter persegi pasir dan lumpur setiap jam di dasar laut. Ia kemudian diayak di atas kapal dan berlian mentah akan diproses sebelum dibawa ke daratan menggunakan helikopter.

Bagaimanapun, saintis dan aktivis alam sekitar mengingatkan supaya syarikat berkenaan berhati-hati dalam proses tersebut kerana kesan daripada pengambilan berlian itu amat berisiko tinggi.

De Beers juga memberitahu bahawa pihaknya akan berhati-hati melakukan kerja perlombongan dengan menjaga alam sekitar.

Menurut laporan, perairan Greenland barat daya merupakan salah satu kawasan di mana tertumpunya kehidupan laut paling banyak di negara itu dan proses pencarian berlian perlu dilakukan jauh daripada kawasan penangkapan ikan.

Sehingga kini, Kementerian sumber mineral Greenland masih tidak memberikan sebarang komen mengenai pencarian itu.

Wilayah semi-autonomi Kerajaan Denmark, Greenland dikatakan bergantung sepenuhnya kepada penangkapan ikan dan peruntukan tahunan kerajaan Denmark.

Sebelum ini, Pulau Arktik dikenal pasti hanya memiliki dua lombong kecil walaupun ianya luas dan kaya dengan sumber mineral.

Industri perlombongan itu didominasi oleh syarikat peneroka kecil, walaupun pada masa itu Anglo American sudah memperoleh lesen besar eksplorasi dari pada tahun 2018 hingga 2019. – Reuters


Annuar bidas Zahid “tak berlaku adil”, jadi punca perpecahan

Tan Sri Annuar Musa membidas secara terbuka Datuk Seri Ahmad Zahid Hamidi yang disifatkan “tak berlaku adil” kerana tidak membelanya selepas dilabel sebagai pro-Bersatu hanya kerana menuruti arahan Presiden UMNO tersebut.

Bekas Setiausaha Agung Barisan Nasional (BN) itu berkata Zahid mengarahkannya supaya menjadi jambatan antara UMNO dengan Bersatu dalam hubungan politik bagaimanapun sebaliknya berlaku apabila beliau pula dilabel sebagai pengkhianat parti.

“Malah dalam satu pertemuan saya dengan dengan Datuk Seri Zahid saya beritahu kepada dia ‘you not been fair to me’ (awak tidak berlaku adil kepada saya), you suruh saya pergi berkomunikasi dengan Bersatu, berkomunikasi dengan Perdana Menteri, berkomunikasi dengan rakan sejawat saya Setiausaha Agung PAS dan Setiausaha Agung Bersatu.

“Akhirnya orang tuduh saya pro-Bersatu, saya kata you tidak bela saya, ini saya sebut sebab kita dalam TV, semua dengar, Datuk Seri Zahid juga dengar. Saya kata tidak adil kepada saya bila saya rapat jadi jambatan macam you kata, maka dalam melaksanakan tugas saya pula dituduh pro-Bersatu,” kata beliau dipetik dalam wawancara bersama Astro Awani.

Annuar berkata beliau hanya menjalankan tugas yang diarah Presiden, malah sudah beberapa kali cuba mengatur pertemuan antara Perdana Menteri, Tan Sri Muhyiddin Yassin dengan Zahid bagaimanapun ia gagal berlaku atas beberapa sebab tertentu.

“Itu yang pertama, yang kedua, boleh bertanya kepada Presiden UMNO dan Perdana Menteri, dua-dua masih hidup, saya berjumpa Perdana Menteri untuk merapatkan kedua-dua orang sehingga saya jemput Perdana Menteri datang makan di rumah saya untuk membolehkan saya menjemput Presiden saya makan berdua supaya mereka bincang masalah-masalah parti tanpa gangguan oleh orang lain.

“Ini boleh juga cross check, tapi malangnya perjumpaan itu tidak jadi kerana ada pihak tidak dapat hadir atau membatalkannya… itu saya cuma sebut dua contoh, tugas saya adalah membawa mesej presiden, membawa mesej parti, membawa keputusan-keputusan parti untuk disampaikan ke sebelah sana,” ujarnya lagi.

Dalam pada itu, Annuar juga mendedahkan rundingan kerusi antara Bersatu dengan UMNO tidak berlaku kerana wujudnya ‘breakdown’ sehinggakan usaha tersebut tidak berlaku.

“Ini kali pertama saya buka ya, saya dulu bersama Datuk Seri Ismail Sabri dilantik sebagai ahli jawatankuasa perundingan kerusi.

“Kita berunding sesama sendiri dengan badan perhubungan negeri, kemudiaan saya aturkan perundingan dengan parti komponen, selepas itu atur perundingan dengan PAS, tapi dengan Bersatu tak pernah. Perundingan sebenar tidak pernah berlaku, kerana apa, kerana ada breakdown antara dua pucuk pimpinan,” katanya lagi.


Peguam kata saksi tak boleh dipercayai, mohon Zahid dibebaskan

Saksi pendakwaan utama yang memberi keterangan dalam perbicaraan rasuah Presiden UMNO Datuk Seri Ahmad Zahid Hamidi berhubung pemberian kontrak sistem visa asing (VLN) adalah tidak boleh dipercayai dan mempunyai kredibiliti sifar, kata peguam bekas Menteri Dalam Negeri itu kepada Mahkamah Tinggi Shah Alam hari ini (1 September 2022).

Dalam hujahan pembelaan setelah pendakwaan menutup kes mereka, peguam utama Hisyam Teh Poh Teik menyifatkan tiga saksi pendakwaan dari Ultra Kirana Sdn Bhd (UKSB) – sebuah syarikat tempatan yang terbabit dalam perbicaraan rasuah Ahmad Zahid berhubung pemberian kontrak VLN – sebagai “tangan kanan perintah tertinggi.

Ketiga-tiga saksi pendakwaan itu ialah bekas Pengarah UKSB Wan Quoris Shah Wan Abdul Ghani; Harry Lee Vui Khiun, dan bekas Pengurus Pentadbiran UKSB David Tan Siong Sun.

David Tan juga adalah saksi pendakwaan ke-17 yang sebelum ini memaklumkan kepada mahkamah bahawa UKSB memberi wang tunai kepada beberapa pemimpin politik.

Hisyam berkata adalah terbukti bahawa wang daripada rakan perniagaan UKSB di Hong Kong telah memasuki Malaysia tetapi tidak disalurkan ke dalam akaun bank syarikat sebaliknya, ia disimpan di dalam peti keselamatan di bawah pengawasan Tan.

Beliau turut mempersoalkan keperluan UKSB untuk menyembunyikan berjuta-juta dana yang masuk dari luar negara daripada juruaudit dan pengawal selia, dengan memetik ketiadaan pendedahan mereka dalam penyata kewangan tahunan syarikat.

Hisyam kemudian berkata adalah jelas bahawa ketiga-tiga saksi telah melakukan kesalahan jenayah di bawah Kanun Keseksaan kerana pecah amanah jenayah, Akta Cukai Pendapatan untuk pengelakan cukai dan Akta Suruhanjaya Pencegahan Rasuah Malaysia kerana rasuah.

Beliau juga berkata gabungan keterangan saksi-saksi yang disebutkan di atas ialah pembayaran tunai juga dibuat kepada penerima lain, termasuk ahli politik terkenal yang kemudian secara terbuka menafikan penglibatan mereka.

“Terdapat percanggahan bukti yang jelas memandangkan penafian umum. Penafian ini telah menjejaskan kredibiliti Harry Lee, Wan Quoris dan David Tan,” katanya ketika hujahan lisan pembelaan di hadapan Hakim Mahkamah Tinggi Shah Alam Datuk Mohd Yazid Mustafa.

Hisyam juga berkata beberapa percanggahan testimoni antara saksi sepanjang perbicaraan dan beliau memetik lima kes sedemikian.

Satu contoh ialah kaedah penyampaian di mana kedua-dua Lee dan Wan Quoris dalam kenyataan saksi berkata pembayaran tunai dihantar dalam sampul surat.

Ini bercanggah dengan keterangan Tan di mana dia berkata wang itu dihantar melalui bagasi.

Hisyam kemudiannya mengakhiri hujahannya dengan menyatakan anak guamnya harus dibebaskan dan dilepaskan kerana tiada bukti prima facie untuk mengekalkan pertuduhan sekarang.

Mohd Yazid kemudian meminta perbicaraan esok dikosongkan dan prosiding disambung semula pada Isnin (5 September), bermula dengan jawapan pihak pendakwaan terhadap hujahan pembelaan.

Mahkamah sebelum ini, menetapkan 1, 2, 5 hingga 8 September ini untuk kedua-dua pihak berhujah secara lisan sebelum memutuskan sama ada bekas Timbalan Perdana Menteri dan Presiden UMNO itu dibebaskan daripada pertuduhan atau diperintah membela diri.

Ahmad Zahid, 69, berdepan 33 pertuduhan menerima suapan berjumlah SGD$13.56 juta (RM43.97 juta) daripada UKSB untuk dirinya selaku Menteri Dalam Negeri ketika itu bagi melanjutkan kontrak syarikat berkenaan sebagai pengendali Pusat Sehenti (OSC) di China dan Visa Luar Negara (VLN), serta mengekalkan kontrak perjanjian untuk membekalkan sistem bersepadu VLN kepada syarikat sama oleh kementerian terbabit.

Bagi tujuh lagi pertuduhan, Ahmad Zahid didakwa sebagai menteri sama ketika itu mendapatkan untuk dirinya wang tunai SGD$1,150,000, RM3 juta, 15,000 Swiss Franc dan AS$15,000 tanpa balasan daripada UKSB yang mempunyai kaitan dengan kerja rasmi beliau.

Presiden UMNO itu didakwa melakukan semua kesalahan itu di Sri Satria, Presint 16, Putrajaya, dan Country Heights, Kajang, antara Oktober 2014 dan Mac 2018.


Bekas presiden FIFA, Blatter diharamkan daripada bola sepak 6 tahun

Sepp Blatter diharamkan penglibatannya dalam sebarang sukan bola sepak selama enam tahun selepas didakwa melanggar banyak kod etika badan dunia, FIFA.

Keputusan tersebut diumumkan FIFA dalam satu kenyataan hari ini dan pengharaman tersebut akan berkuatkuasa bermula Oktober selepas berakhir hukuman yang sedang dihadapinya sebelum ini.

Blatter pada mulanya berdepan hukuman pengharaman selama lapan tahun pada Disember 2015 kerana melanggar etika. Sekatan tersebut dikurangkan menjadi enam tahun oleh jawatankuasa rayuan FIFA dan dikekalkan oleh Mahkamah Timbang Tara Sukan.

Lanjutan hukuman pengharaman juga dikenakan kepada bekas setiausaha agung organisasi Jerome Valcke.

Petikan daripada kenyataan FIFA mengatakan:

“Siasatan terhadap Blatter dan Valcke melibatkan pelbagai tuduhan, khususnya mengenai pembayaran bonus berkaitan pertandingan FIFA yang dibayar kepada pegawai pengurusan FIFA, pelbagai pindaan dan penyambungan kontrak kerja, serta bayaran pampasan oleh FIFA dalam kos kes perundangan swasta dalam kes Valcke.”


Polis tahan 5 lelaki bakar mercun tepi Plaza Tol Setia Alam

Polis hari ini menahan lima lelaki bagi membantu siasatan dalam kejadian membakar mercun di tepi jalan Plaza tol Setia Alam, di sini, minggu lepas.

Ketua Polis Daerah Shah Alam ACP Mohd Iqbal Ibrahim berkata kesemua individu tersebut berusia dalam lingkungan 30 dan 42 tahun, ditahan bagi membantu siasatan selepas tular satu rakaman video yang dimuat naik di laman sosial TikTok.

Katanya siasatan awal mendapati kejadian yang tular itu berlaku pada 14 Mei lepas sekitar jam 8 malam.

“Pada 16 Mei jam kira-kira 12 tengah hari, pengadu yang merupakan Ketua Polis Balai Setia Alam menyedari terdapat satu rakaman video bertajuk ‘Big Brother Birthday Celebration’ di laman sosial yang telah dimuat naik oleh pemilik @Yogen212.

“Video itu menunjukkan sekumpulan lelaki bermain mercun di tepi jalan berhampiran Plaza tol Setia Alam, bagi meraikan hari lahir salah seorang rakan yang dikenali dengan nama panggilan ‘Mustafa’ yang berhenti di tepi tol berkenaan untuk berjumpa dengan kawan-kawan yang lain,” katanya dalam kenyataan hari ini.

Beliau berkata satu kertas siasatan dibuka dan kes disiasat mengikut Seksyen 6 Akta Bahan Letupan 1957 dan Seksyen 233 Akta Komunikasi dan Multimedia 1998.

“Kelima-lima suspek ditangkap lebih kurang jam 12 tengah hari tadi di perkarangan Ibu Pejabat Daerah Shah Alam hasil soal siasat dan pengecaman video yang tular tersebut.

“Siasatan lanjut masih dijalankan. Permohonan reman terhadap semua suspek dibuat esok,” katanya. – Bernama


Fasa endemik tempoh kukuhkan ekonomi

Mulai 1 April ini, Malaysia akan melangkah ke Fasa Peralihan Endemik Covid-19 seperti diumumkan Perdana Menteri, Datuk Seri Ismail Sabri Yaakob.

Apabila melangkah ke fasa endemik, terdapat kelonggaran bakal dinikmati rakyat antaranya had waktu beroperasi bagi premis perniagaan dimansuhkan, pendaftaran kemasukan menggunakan MySejahtera dikecualikan di kawasan terbuka, tidak sesak dan tiada perhimpunan orang ramai.

Selain itu, aktiviti solat jemaah di masjid, surau atau rumah ibadat selain Islam boleh dilaksanakan tanpa penjarakan fizikal, pembukaan sempadan negara dan tiada lagi had kapasiti 50 peratus untuk aktiviti perkumpulan ramai.

Menurut Pensyarah Jabatan Ekonomi dan Pengajian Kewangan Fakulti Pengurusan dan Perniagaan UiTM Puncak Alam, Kampus Selangor, Dr Mohd Rahim Khamis, setiap kelonggaran diberikan ini sudah semestinya dikaji kerajaan dengan mendalam, terutama menilai kesan baik dan buruknya dalam memastikan kesejahteraan rakyat terjaga.

“Apabila ekonomi negara kembali stabil, maka ia membantu mengukuhkan ekonomi rakyat dalam pasca pandemik. Dengan adanya peralihan fasa ini, mewujudkan kembali pelbagai peluang baharu perniagaan dan penciptaan pekerjaan, khususnya bersifat tetap dan berpendapatan tinggi.

“Keputusan kerajaan ini bukan sahaja dapat membangunkan kembali ekonomi negara tetapi juga mengukuhkan ekonomi rakyat yang terjejas sepanjang pandemik Covis-19,” ujarnya.

Tambah beliau, peralihan fasa ini memberi satu kelegaan kepada rakyat, terutama mereka menjalankan perusahaan kecil dan sederhana (PKS) kerana menurut Persatuan Perusahaan Kecil dan Sederhana Malaysia (SAMENTA) pemulihan PKS belum kukuh.

Tambah Mohd Faizal Kamarudin yang juga Pensyarah Jabatan Ekonomi dan Pengajian Kewangan Fakulti Pengurusan dan Perniagaan UiTM Puncak Alam, Kampus Selangor, peralihan fasa ini dijangka berupaya membantu dan menyokong proses pemulihan PKS. Mereka akan mendapat banyak kemudahan perdagangan dan akhirnya perniagaan mereka bertambah baik.

“Ekonomi rakyat juga dijangka bertambah baik, terutama apabila sempadan negara dibuka kelak. Apabila sektor pelancongan negara dibuka kembali, seluruh rantaian nilai sektor pelancongan menerima impak positif.

“Sebagai contoh, mereka yang menjalankan perniagaan makanan dan minuman akan mendapat manfaat lebih besar daripada pembukaan sempadan negara ini,” jelasnya.

Pada masa sama, semua pihak terutama peniaga perlu memainkan peranan masing-masing seperti menguruskan aliran tunai sebaik mungkin kerana perniagaan mampu bertahan ketika pandemik adalah mereka mempunyai aliran tunai mampan.

Dengan keadaan cuaca semakin tidak menentu, peniaga dinasihat menggunakan perlindungan takaful atau insurans untuk melindungi aset perniagaan mereka. Risiko sebegini tidak wajar diabaikan lagi.

Justeru, semua pihak perlu mengangkat agenda fasa peralihan ini untuk membolehkan negara menjadi lebih berdaya saing. Rakyat perlu menyambut baik keputusan kerajaan dan berfikiran realistik bagi memastikan aspek ekonomi, sosial, kesihatan dan keselamatan rakyat terjaga dengan sebaiknya.


Kes Covid-19 di India kini cecah lebih 30.8 juta

India hari ini merekodkan 41,506 kes baharu Covid-19 dalam tempoh 24 jam terakhir, menjadikan angka terkini keseluruhan jangkitan di negara itu kepada lebih 30.8 juta orang.

Pada masa sama negara itu turut melaporkan 895 kematian baharu menjadikan keseluruhannya 408,040 meninggal dunia akibat Covid-19.

“Sebanyak 41,526 pesakit pulih dalam 24 jam terakhir. Kadar pemulihan meningkat kepada 97.20%,” kata Kementerian Kesihatan India dalam satu kenyataan.

Lebih 38.6 juta dos vaksin Covid-19 telah diberikan kepada penduduk di seluruh India, sementara 11.25 juta dos lagi masih pada peringkat pembahagian.

Sebanyak 5.5 peratus daripada populasi negara itu sudah menerima sepenuhnya dua dos vaksin, manakala 22 peratus pula mendapat dos pertama mereka.

Sementara itu saintis Pertubuhan Kesihatan Sedunia (WHO) Dr Swaminathan berkata badan dunia itu mungkin akan memberi kelulusan penggunaan vaksin buatan tempatan – Covaxin Bharat Biotech untuk digunakan sebagai vaksin Covid-19.

Covaxin adalah vaksin tidak aktif yang diberikan untuk dua dos suntikan yang dihasilkan secara asli di India dan mempunyai lebih daripada 77 peratus keberkesanan. – Agensi


Khairuddin digugur jawatan Setiausaha Majlis Syura Ulama PAS

Ahli Parlimen Kuala Nerus Datuk Dr Mohd Khairuddin Aman Razali sekali lagi kehilangan kedudukan penting dalam parti apabila beliau digugurkan daripada jawatan Setiausaha Majlis Syura Ulama PAS.

Presiden PAS Tan Sri Abdul Hadi Awang ketika ditemui pemberita mengesahkan perkara itu selepas menyampaikan kuliah mingguan di Rusila di sini hari ini, lapor Bernama.

“Oleh kerana pelantikan beliau (sebagai Setiausaha) Majlis Syura dibuat Jawatankuasa PAS Pusat, maka Jawatankuasa PAS Pusat telah membatalkan pelantikan itu.

“Ia berkuat kuasa semalam. Pembatalan lantikan itu kerana masalah disiplin… (oleh itu), dia tak jadi Ahli Majlis Syura lagi kerana untuk menjadi Setiausaha Majlis Syura, dia perlu jadi ahli dahulu,” katanya.

Pengguguran Khairuddin itu berlaku tidak sampai sebulan selepas digugurkan daripada menganggotai Ahli Jawatankuasa PAS Pusat yang dimuktamadkan dalam mesyuarat pada 12 Januari lalu.

Ketika ini, Mohd Khairuddin hanyalah ahli biasa dalam PAS setelah ‘kehilangan’ dua jawatan dalam dua entiti tertinggi parti itu.

Bekas Menteri Perusahaan Perladangan dan Komoditi itu gagal mempertahankan jawatan sebagai Ahli Jawatankuasa PAS Pusat semasa pemilihan bagi sesi 2021-2023 yang berlangsung pada Muktamar Tahunan PAS kali ke-67 pada November lalu, namun dilantik semula ke jawatan itu bersama Dr Mohd Zuhdi Marzuki dan Nik Abduh Nik Abdul Aziz.


34.2 peratus kanak-kanak lengkap suntikan dos kedua vaksin Covid-19

Sebanyak 5,050 lagi dos vaksin Covid-19 diberikan kepada kanak-kanak berusia lima hingga di bawah 12 tahun semalam (Khamis, 9 Jun 2022), lapor Kementerian Kesihatan (KKM), hari ini.

Daripada jumlah itu, 4,740 diberikan sebagai suntikan dos kedua, manakala hanya 310 saja dos pertama.

Sejak Program Imunisasi Covid-19 Kebangsaan Kanak-Kanak (PICKids) dilancarkan pada 3 Februari lalu, lebih 2.94 juta dos vaksin telah diberikan kepada kanak-kanak.

Seramai 1,214,836 atau 34.2 peratus kanak-kanak melengkap dua dos suntikan, manakala 1,733,862 atau 48.8 peratus lagi menerima dos pertama.

Dalam pada itu, lebih 5.92 juta dos vaksin Covid-19 turut diberikan kepada remaja berusia 12 hingga 17 tahun sejak September tahun lalu hingga semalam.

Daripada jumlah itu, 2,913,251 atau 93.6 peratus telah lengkap divaksinasi, dan 3,007,096 atau 96.6 peratus lagi menerima sekurang-kurangnya satu dos.

Sejak PICK diperkenalkan pada 24 Februari tahun lalu hingga semalam pula, 16,113,404 atau 68.5 peratus daripada populasi dewasa telah menerima suntikan dos penggalak.

Seramai 22,986,857 atau 97.7 peratus lagi menerima dua dos, sementara 23,263,947 atau 98.9 peratus lagi menerima sekurang-kurangnya satu dos.

Keseluruhannya dalam tempoh itu, sebanyak 71,018,677 dos vaksin telah diberikan kepada populasi Malaysia, termasuk rakyat asing.


Boleh berbahas dan tanya soalan semasa sidang khas Parlimen

Ahli-Ahli Parlimen dibenarkan berbahas dan bertanya soalan semasa sidang khas Parlimen yang akan berlangsung selama lima hari nanti, kata Menteri di Jabatan Perdana Menteri (Parlimen dan Undang-undang) Datuk Seri Takiyuddin Hassan.

Takiyuddin menjelaskan dakwaan kononnya kerajaan tidak membenarkan perbahasan semasa sidang khas berlangsung pada 26 Julai nanti sebagai tidak berasas, malah Perdana Menteri Tan Sri Muhyiddin Yassin selaku ketua majlis sendiri sudah menghantar surat kepada Speaker bagi memberi ahli mesyuarat untuk membahaskan isu yang akan dibincangkan nanti.

“Secara pokoknya, saya nak sebutkan dengan jelas bahawa kebenaran daripada speaker untuk ahli Parlimen membahaskan dan mengemukakan soalan-soalan atas saranan perdana menteri.

“Dalam surat Perdana Menteri kepada speaker Dewan Rakyat dan Dewan Negara dengan jelas meminta kebenaran supaya membenarkan ahli Parlimen membahaskan isu yang dibincangkan asalkan tidak melanggar tatacara berbahas serta tidak disekat oleh speaker.

“Ini menunjukkan bahawa kerajaan kita telus, ahli Parlimen boleh mengambil bahagian dan boleh memberi pandangan selaras dengan titah Yang di-Pertuan Agong supaya perkara ini dibincangkan di Dewan Rakyat,” katanya lapor portal hari ini.

Beliau sebelum itu menghadiri majlis penyampaian Bakul Makanan menerusi Pakej Perlindungan Rakyat dan Pemulihan Ekonomi (Pemulih) di Pusat Khidmat Ahli Parlimen Kota Bharu, hari ini.

Terdapat tiga agenda yang ditetapkan semasa sidang khas nanti, iaitu pembentangan Proklamasi Darurat, pembentangan Proklamasi Darurat berkait pilihan raya kecil (PRK) Gerik dan PRK Bogaya di Sabah serta penerangan menteri-menteri berkaitan dengan Darurat dan Covid-19.

“Yang pertamanya, agendanya adalah membentangkan Proklamasi Darurat yang diisytiharkan pada 11 Januari lalu. Proklamasi Darurat dan Ordinan-ordinan darurat di bawah proklamasi darurat akan dibentang Dewan Rakyat dan Dewan Negara.

“Agenda kedua kita akan bentangkan proklamasi darurat yang telah dibuat bagi PRK Gerik dan PRK Bogaya di Sabah, ini pun telah dibuat pada bulan Disember (tahun) lalu tapi belum bentang lagi.

“Agenda ketiga pula penerangan menteri-menteri berkaitan dengan masalah darurat dan Covid-19 yang berlaku ini. Jadi penerangan menteri juga berdasarkan peraturan mesyuarat 14(1) (i), bukan saja-saja, ia ada dalam standing order,” katanya.

Jelasnya, sidang parlimen yang diumumkan bermula 26 Julai hingga 2 Ogos merupakan sidang khas Dewan Rakyat.

Pada 15 Julai lalu, Yang di-Pertua Dewan Rakyat, Datuk Azhar Harun berkata sesi penuh sidang Parlimen hanya akan bermula pada 6 September.


Kajian vaksin tempatan masih peringkat awal, libatkan dana RM4.9 juta

Usaha penyelidikan vaksin buatan negara masih pada peringkat awal pembangunan, iaitu bukti konsep (proof of concept), kata Timbalan Menteri Sains, Teknologi dan Inovasi, Datuk Ahmad Amzad Hashim.

Beliau berkata, bagi vaksin ‘messenger ribonucleic acid’ (mRNA), aktiviti terkini ialah calon vaksin akan menjalani proses ‘in vitro transcription’ membabitkan pelbagai ujian makmal yang kompleks.

“Seterusnya, aktiviti terkini berkaitan penyelidikan vaksin virus ternyahaktif ialah proses menyahaktif virus yang terpilih dan penambahan bahan khas, iaitu adjuvan untuk meningkatkan tindak balas vaksin,” katanya lapor Bernama.

Ahmad Amzad memberi jawapan semasa sesi di Dewan Rakyat, hari ini.

Beliau menjawab soalan Abdul Latiff Abdul Rahman (PAS-Kuala Krai) berhubung perkembangan terkini vaksin buatan negara jenis mRNA dan peruntukan RM5 juta bagi penyelidikan serta pembangunan (R&D) vaksin yang diberikan kepada Universiti Putra Malaysia (UPM) dan Universiti Malaya (UM).

Mengulas lanjut, Ahmad Amzad berkata, penyelidikan vaksin Covid-19 jenis mRNA membabitkan penyelidik di Institut Penyelidikan Perubatan (IMR), manakala kerjasama antara IMR, Institut Penyelidikan Veterinar dan UPM membabitkan kajian berkaitan pembangunan vaksin teknologi virus ternyahaktif.

Beliau berkata, Kementerian Sains, Teknologi dan Inovasi (MOSTI) telah menyalurkan dana bagi membiayai dua projek membabitkan projek ‘Construction of Recombinant Newcastle Disease Virus Expressing Receptor Binding Domain (RBD) Protein of Sars-Cov-2 Virus as a Vaccine Candidate’ bawah UPM.

Bawah UM pula, projek yang dibiayai ialah ‘Development of Modular Mucosal Vaccine Platform Using Generally Regarded as Safe (GRAS) Bacteria Against Covid-19’.

Beliau berkata, kedua-dua projek membabitkan peruntukan berjumlah RM4.9 juta melalui geran MOSTI Combating Covid-19 Fund (MCCOF).


Polis tumpaskan sindiket dadah jadikan but kereta tempat simpanan

Cubaan satu sindiket pengedaran dadah mengaburi mata pihak berkuasa dengan menjadikan but kereta sebagai stor simpanan dadah di lot parkir sebuah kondominium mewah terbongkar apabila polis menahan tiga lelaki dalam dua serbuan di sini, kelmarin.

Hasil serbuan tersebut, polis merampas pelbagai jenis dadah bernilai lebih RM100,000 dan menyita sebuah kereta jenis Nissan Sentra di lot parkir di sebuah unit kondominium disewa oleh anggota sindiket berkenaan di Jalan Ampang, menurut laporan Bernama.

Ketua Polis Daerah Wangsa Maju, Supt Ashari Abu Samah, berkata dalam serbuan pertama jam 1.40 tengah hari di sebuah unit kondominium itu, polis menahan dua lelaki dan merampas sebuah beg mengandungi satu ketulan mampat ganja seberat 1.03 kilogram (kg), 6.34 gram syabu dan 110 biji pil ekstasi.

Katanya, hasil soal siasat, dua suspek itu kemudian membawa polis ke tempat parkir di aras dua kondominium dan hasil pemeriksaan ke atas kereta itu, polis menemukan 45 balutan mengandungi ketulan mampat ganja seberat lebih 44kg dalam but kereta berkenaan.

“ Susulan soal siasat lanjut, polis menahan seorang lagi lelaki, diperayai orang kanan sindiket dadah itu berhampiran kawasan rumah setinggan di Sentul pada hari yang sama,” katanya pada sidang media di Ibu Pejabat Polis Daerah (IPD) Wangsa Maju, di sini, hari ini.

Menurutnya, kesemua rampasan dadah itu dianggar bernilai RM115,490 dan percaya sindiket itu aktif sejak November lepas.

Ashari berkata siasatan awal polis mendapati sindiket itu mendapat bekalan dadah dari Thailand dan dijual secara dalam talian kepada pelanggan tetap mereka di sekitar Kuala Lumpur.

“Mereka tidak membuat jualan langsung seperti kes-kes biasa. Sebaliknya, berhubung secara dalam talian dan hanya menjualnya kepada pelanggan tetap dalam kuantiti yang banyak serta berkemungkinan ia turut diedar di pusat-pusat hiburan tertentu di ibu negara,” katanya.

Beliau berkata kesemua yang ditahan berusia antara 31 dan 32 tahun itu mempunyai rekod jenayah selain turut positif dadah dan seorang daripada mereka adalah orang yang dikehendaki polis.

Kesemua mereka direman lima hari sehingga 11 Sept dan kes disiasat mengikut Seksyen 39B Akta Dadah Berbahaya 1952 dan Seksyen 15(1) (a) akta sama, katanya.

Ashari berkata polis yakin ada ketua sindiket dan sedang mengesan mereka yang terbabit.


Berpuasa tetapi berat badan bertambah? Di mana silapnya?

Ramadan adalah bulan yang dinantikan oleh seluruh umat Islam di dunia kerana keistimewaan yang tersendiri yang tidak dapat dinikmati pada bulan lain.

Kelebihan pahala puasa yang berlipat ganda untuk segala amal ibadah yang dilakukan semestinya menjadi keutamaan untuk seluruh umat Islam mengejar dan mengumpul pahala sebanyaknya sebelum ianya berakhir.

Namun, selalu kita terlepas dengan amalan menjaga kesihatan badan dengan makanan atau minuman ketika berbelanja di bazar ramadhan atau ketika menyiapkan juadah –juadah berbuka puasa.

Rakyat Malaysia lebih sinonim dengan menu-menu bazar yang boleh dikatakan lazat dan membuka selera. Antaranya seperti murtabak, roti John, kuih –muih traditional, juadah pemanis mulut yang pelbagai dan juga aneka air balang.

Menurut Pakar Pemakanan Hospital Pakar KPJ Bandar Maharani, Siti Syahirah Saru,  olahan resepi yang telah dilakukan oleh penjual bagi melariskan jualan mereka antaranya dengan menambah extra sos dan keju bagi menu murtabak dan roti John menyebabkan tambahan kalori yang berlebihan bagi satu hidangan makanan tersebut.

“Sebagai contoh, satu hidangan murtabak biasa (satu keping) bersamaan 550kalori berbanding murtabak cheese (satu keping) 697 kalori. Begitu juga jika hidangan air balang yang ada penambahan susu pekat manis atau aiskrim yang menambah kalori berlebihan anggaran 100 hingga 200 kalori berbanding dengan hanya menggunakan gula dalam satu hidangan menu air tersebut.

“Jika diamalkan setiap hari, kalori yang berlebihan tersebut boleh menyebabkan berat badan boleh bertambah,“ katanya.

Selain itu, Siti Syahorah memberitahu, pemilihan menu yang tinggi lemak dan bergoreng boleh menyumbang kepada pengambilan lebihan kalori seperti ayam goreng, lauk-pauk yang bersantan dan juga juadah pemanis mulut atau kuih-muih yang bergoreng. Sebagai contoh, satu biji popia goreng mengandungi 130 kalori berbanding satu biji popia basah hanya 90 kalori. Perbezaan sebanyak 40 kalori.

‘‘Jangan terkejut apabila jumlah kalori yang diambil oleh seseorang boleh mencecah hampir 2500 kalori hanya pada waktu berbuka sahaja! Untuk makluman, saranan pengambilan kalori bagi lelaki dewasa (30 hingga 59 tahun) dengan gaya hidup sedentari hanya 2000 kalori sehari dan wanita (30-59 tahun) hanya 1700 kalori sehari.

Justeru, beliau memberitahu,  bulan puasa tidak menjanjikan penurunan berat badan jika tiada kawalan kalori dan pemilihan menu sihat dilakukan ketika menikmati juadah berbuka puasa.

“Pertambahan berat badan berpunca daripada pengambilan lebihan kalori ini boleh dielakkan dengan mengamalkan kaedah suku-suku separuh, minum air kosong mencukupi, kawalan minuman dan makanan manis dan juga kawalan makanan yang tinggi lemak dan bergoreng,” ujarnya.


MP Pendang balas LOD PMX, kebebasan bersuara dijamin Perlembagaan

Dua notis tuntutan (LOD) yang dihantar Perdana Menteri kesepuluh (PMX), Datuk Seri Anwar Ibrahim sudah dijawab Ahli Parlimen Perikatan Nasional (PN) Pendang, Datuk Awang Solahuddin Hashim semalam.

Media melaporkan sebelum ini Awang menerima LOD daripada Anwar susulan kritikannya baru-baru ini yang membuat perbandingan beliau dengan bekas PM, Tun Dr Mahathir Mohamad pada 22 Februari lalu.

Notis tuntutan kedua membabitkan kenyataan fitnah yang dibuat kepada pemberita di luar Parlimen terhadap Perdana Menteri, bertarikh 24 Februari lalu.

Kedua-dua notis tuntutan itu dijawab Ahli Parlimen dari Perikatan Nasional (PN) itu melalui peguamnya, Thalia Rohaina Abdul Latiff dari Rohana & Co, dan diserahkan kepada wakil dari firma guaman, Tetuan S N Nair dan Partners yang mewakili Anwar.

Thalia Rohaina berkata, melalui jawapannya, berikutan anak guamnya dan Perdana Menteri adalah barisan kepimpinan negara, yang dipilih rakyat, maka adalah wajar untuk kedua-dua pihak bertindak secara lebih matang dan bijak dalam menangani sebarang masalah.

“Seharusnya segala permasalahan dapat diselesaikan dengan baik untuk kepentingan rakyat. Anakguam kami menyatakan, sebarang kenyataan sekiranya dikeluarkan adalah untuk menjadi pembangkang yang berdaya saing secara sihat dan dinamik.

“Ia demi membantu kerajaan supaya lebih kukuh dan cemerlang demi untuk kepentingan seluruh rakyat,” katanya dipetik laporan BH.

Pada masa sama, Thalia Rohaina berkata, melalui jawapannya juga, kenyataan itu juga atas dasar tanggungjawab kepada rakyat dengan amanah diberikan selepas memenangi Pilihan Raya Umum ke-15 (PRU-15) lalu.

Beliau berkata, anak guamnya terikat dengan tugas untuk memastikan pengorbanan rakyat itu dilaksanakan dengan sebaik mungkin selepas mendapat mandat dan kepercayaan rakyat.

“Bukan sahaja anak guam kami malah semua wakil rakyat di Malaysia adalah terikat akauntabiliti, ketelusan dan tatakelola dalam hal kepentingan rakyat.

“Oleh itu bukan sahaja kenyataan anakguam kami adalah satu pandangan berdasarkan ‘fair and bona fide comments’ adalah dilindungi undang-undang fitnah.

“Tetapi juga kenyataan anakguam kami untuk kepentingan rakyat ini adalah dilindungi serta dijamin di bawah Perkara 10 Perlembagaan Persekutuan Malaysia atas kebebasan bercakap,” katanya.

Beliau berkata, Awang berhak membuat kenyataan atas kepentingan rakyat berdasarkan ‘qualified privilege’ sebagai seorang Ahli Parlimen dan juga ‘absolute privilege’ untuk semua kenyataan yang dibuat anakguam kami sebagai Ahli Parlimen di dalam Dewan Rakyat.


Bagaimana kalau Anwar sendiri tularkan klip audio?

Perbualan mesra antara Datuk Seri Anwar Ibrahim dengan Datuk Seri Ahmad Zahid Hamidi bukan lah satu perbuatan jenayah, ia hanya perbincangan strategi politik antara kedua-dua pemimpin yang sememangnya diketahui mempunyai sejarah rakan baik semasa dalam UMNO dahulu.

Jadi apakah masalahnya jika ia menjadi tular, ketakutan Anwar sebenarnya adalah jika diketahui umum siapa dalang dalam menyebarkan klip audio tersebut.

Ketua Penerangan Bersatu selangor, Mohd Hamidi Abu Bakar tidak menolak kemungkinan Anwar sendiri menyebarkan klip audio tersebut kerana desakan untuk membuktikan dirinya masih relevan dalam blok pembangkang.

“Tidak mustahil jika Anwar sendiri yang rekod guna telefonnya semasa menghubungi Zahid dan kemudiaan disebarkan… selepas tular beliau menuduh Bersatu dan parti lawan yang menyebarkannya.

“Itu lah Anwar punya perangai daripada dahulu sampai sekarang tidak berubah-ubah,” katanya kepada Agenda Daily.

Mohd Hamidi juga menafikan Bersatu terlibat dalam penyebaran klip audio tersebut, bahkan Ketua Penerangan Bersatu Pusat Datuk Wan Saiful Wan Jan juga membidas Anwar berhubung dakwaannya mengatakan Bersatu dalang klip tersebut.

“Bersatu sudah nafikan dan kami sedia buat laporan polis bagi mencari dalang penyebarannya… tapi Anwar sampai sekarang tidak buat laporan polis, macam-macam alasan dia berikan,” katanya.

Dalam tempoh seminggu video tersebut tular, Zahid yang paling banyak menjadi bahan kecaman berbanding Anwar dan lebih pelik apabila beliau masih diangkat sebagai calon perdana menteri blok pembangkang.

Tidak susah membaca strategi politik Anwar, klip audio tular tapi yang mendapat laba politik adalah dirinya sendiri dan Zahid kini dianggap sebagai liabiliti dalam UMNO yang perlu disingkirkan.

Anwar juga masih belum membuat sebarang laporan polis, setakat ini beliau memberikan alasan retorik politik kononnya ia dijadikan modal politik pihak tertentu.

Seolah-olah Anwar juga sekarang menjadi wakil jurucakap kepada Zahid dalam berdepan kritikan berhubung klip audio tersebut, mungkin sebab itu beliau dianggap sebagai ‘cikgu’ oleh Zahid sendiri.

Kemelut dalaman UMNO yang sememangnya meruncing selepas Perhimpunan Agung UMNO lalu bertambah menjadi barah selepas tular klip tersebut, bertalu-talu gesaan supaya Zahid meletak jawatan muncul selepas itu.

Zahid dianggap sebagai musuh sebenar ahli UMNO bukan lagi Bersatu seperti yang cuba digambarkan dalam ucapan berapi-apinya semasa perhimpunan lalu.

Dalam keadaan sebegini tidak mustahil jika wujud kebarangkalian kemungkinan Anwar sendiri menyebarkan klip audio tersebut.

Kenapa? Anwar sebelum ini dua kali memanggil sidang media untuk mengumumkan jumlah majoriti yang dimilikinya untuk dipersembahkan kepada Istana Negara, bagaimanapun ia sekadar menjadi angan-angan dan mimpi apabila gagal.

Ramai pihak mengkritik dan mengecam Anwar selepas itu, tidak kurang juga mereka yang mentertawakan Anwar sehingga menjadi bahan jenaka dalam media sosial.

Kepercayaan di sebelah blok pembangkang juga semakin terhakis, bagaimanapun selepas tular klip audio tersebut beliau seakan mendapat kepercayaan semula daripada DAP dan Amanah sehingga diumumkan calon perdana menteri yang akan dilantik sekiranya Pakatan Harapan memenangi pilihan raya umum nanti.

Secara tidak langsung, klip audio tersebut berjaya membuktikan bahawa Anwar sememangnya memiliki sokongan Presiden UMNO tersebut dan kerjasama yang dicanang-canang bukan sekadar cakap kosong.

Tapi Anwar terlupa, tidak semua sepakat dengan Zahid dan tidak semestinya langkah Zahid untuk membawa parti itu bersama dengan blok pembangkang tidak mendapat tentangan.

Begitu lah silap Anwar, anggapan semua dalam UMNO akan mengikut arahan membuta-tuli Presiden UMNO adalah tidak menjadi kenyataan.

Yang menjadi kenyataan sekarang adalah Zahid sedang diserang setiap penjuru dan Anwar pula diangkat menjadi calon perdana menteri.

UMNO boleh pilih sekarang, mahu Anwar menjadi perdana menteri atau pun kekal bersama Tan Sri Muhyiddin Yassin untuk mengharungi Pilihan Raya Umum Ke-15 sebagai sahabat atau lawan.


Banjir di Terengganu, Kelantan semakin buruk

Hari kedua banjir di Terengganu menyaksikan peningkatan mendadak jumlah penduduk terjejas kepada 2,525 orang daripada 712 keluarga pagi ini berbanding 1,237 orang daripada 339 keluarga malam tadi.

Peningkatan itu susulan penambahan 29 lagi pusat pemindahan sementara (PPS) menjadikan jumlah keseluruhan PPS yang beroperasi ketika ini ialah sebanyak 51 buah di lima daerah, lapor Bernama.

Sekretariat Jawatankuasa Pengurusan Bencana Negeri dalam satu kenyataan memaklumkan Dungun menjadi daerah terbaharu dilanda banjir di Terengganu dengan 69 individu daripada 24 keluarga ditempatkan di empat PPS ketika ini.

“Daerah Kemaman merekodkan jumlah tertinggi iaitu 1,203 orang daripada 328 keluarga di 18 PPS diikuti Hulu Terengganu (650 orang, 196 keluarga di 11 PPS), Setiu (198 orang, 71 keluarga di tujuh PPS) dan Besut (405 orang, 93 keluarga di 11 PPS).

Jumlah mangsa banjir di KELANTAN juga terus menunjukkan peningkatan setakat 8 pagi ini, iaitu 853 orang daripada 237 keluarga berbanding 400 orang daripada 113 keluarga, malam tadi.

Aplikasi Info Bencana Jabatan Kebajikan Masyarakat (JKM) memaklumkan sebanyak 21 PPS dibuka melibatkan masing-masing lapan di Tanah Merah dan Jeli manakala empat di Kuala Krai dan satu di Pasir Mas.

Sementara itu, portal rasmi info banjir Jabatan Pengairan dan Saliran (JPS) melalui https://publicinfobanjir.water.gov.my, melaporkan beberapa sungai utama di Kelantan berada pada paras bahaya.

Sungai berkenaan ialah Sungai Lanas di Air Lanas, Jeli merekodkan bacaan 29.75 meter (m), Sungai Golok di Kampung Jenob, Tanah Merah (26.79 m), Sungai Kelantan di Temangan, Machang (21.50 m), Sungai Lebir di Kampung Tualang, Kuala Krai (42.50 m) dan Sungai Kelantan di Rantau Panjang, Pasir Mas (10.32 m).


Bekas pengarah, pegawai kerajaan buat tuntutan palsu ditahan SPRM

Suruhanjaya Pencegahan Rasuah Malaysia (SPRM) Sabah hari ini menahan seorang bekas pengarah dan seorang pegawai kanan kerajaan yang dipercayai mengemukakan tuntutan palsu lebih RM175,000 serta meminta suapan hampir RM60,000 daripada kontraktor.

Menurut sumber, kedua-dua suspek lelaki berusia 44 dan 50 tahun itu ditahan di pejabat SPRM di sini pada 12.30 tengah hari ketika hadir memberi keterangan, lapor Bernama.

Mereka disyaki menggunakan lesen beberapa syarikat bagi melakukan tuntutan palsu berhubung kerja-kerja pembekalan makanan dan minuman berjumlah lebih RM175,000.

Bekas pengarah itu juga dipercayai menerima bayaran secara bulanan lebih RM60,000 daripada seorang kontraktor dari 2017 hingga 2019.

Pengarah SPRM Sabah Datuk S. Karunanithy ketika dihubungi pemberita mengesahkan penahanan itu dan berkata kes sedang disiasat mengikut Seksyen 17(a) dan 18 Akta SPRM 2009 .

Beliau berkata tangkapan itu merupakan hasil kerjasama SPRM Sabah dengan unit integriti agensi kerajaan yang terbabit.

Katanya kedua-dua suspek akan dibawa ke Mahkamah Majistret esok bagi permohonan reman.


Muhyiddin ucap takziah kepada keluarga Allahyarham Lajim Ukin

Presiden Bersatu Tan Sri Muhyiddin Yassin menyifatkan Allahyarham Datuk Seri Lajim Ukin sebagai sahabat dan rakan seperjuangan yang banyak berjasa kepada parti dan kerajaan.

Sambil mengucapkan takziah kepada keluarga Allahyarham beliau berkata Allahyarham juga adalah ahli politik berpengalaman dan berjasa dalam mencorakkan hala tuju parti itu.

“Saya mendapat perkhabaran mendukacitakan yang Ybhg Datuk Seri Panglima Haji Lajim Haji Ukin, Pengerusi Eksekutif Amanah Ikhtiar Malaysia telah kembali ke Rahmatullah pagi tadi.

“Saya dan keluarga mengucapkan takziah kepada seluruh keluarga Allahyarham atas pemergian orang yang tersayang. Semoga tabah melalui saat yang mendukacitakan ini.

“Sebagai Ahli Majlis Tertinggi Bersatu Malaysia (BERSATU), Allahyarham adalah seorang sahabat dan rakan seperjuangan yang saya kenali sejak sekian lama serta pernah bersama-sama berkhidmat dalam Kerajaan sebelum ini,” kata bekas Perdana Menteri itu.

Pengerusi Perikatan Nasional (PN) itu berkata jasa Allahyarham terhadap parti itu amat dihargai dan pemergiannya satu kehilangan besar.

“Mewakili parti Bersatu dan Perikatan Nasional, saya merakamkan setinggi-tinggi penghargaan dan terima kasih atas jasa bakti Allahyarham sepanjang bergelar Ahli Majlis Tertinggi dan juga selaku Pengerusi Amanah Ikhtiar Malaysia.

“Sama-samalah kita sedekahkan Al-Fatihah. Semoga amalan baik Allahyarham mendapat ganjaran dari Allah SWT dan rohnya ditempatkan bersama orang beriman dan beramal soleh. Amin,” katanya.


Syabas ‘The Pocket Rocketman’ kata Perdana Menteri

Perdana Menteri Tan Sri Muhyiddin Yassin turut melahirkan rasa sayu melihat tangisan kegembiraan jaguh trek Asia Datuk Azizulhasni Awang yang menghadiahkan pingat perak kepada Malaysia pada Sukan Olimpik Tokyo 2020, hari ini.

Sambil mengucapkan tahniah kepada Azizulhasni dan kontinjen Malaysia, Perdana Menteri berkata kemenangan itu menambah keceriaan kontinjen negara pada temasya sukan tersohor itu.

“Syabas The Pocket Rocketman. Tahniah buat jaguh trek berbasikal negara, Datuk Azizulhasni Awang kerana menghadiahkan pingat perak buat Malaysia menerusi acara Keirin basikal trek, Sukan Olimpik Tokyo, sebentar tadi.

“Kejayaan ini tentunya menambahkan keceriaan buat kontinjen negara sebelum temasya sukan tersohor ini melabuhkan tirainya.

“Biar apa pun warnanya, kilauan pingat yang dikutip di pentas sukan terbesar ini tentunya memberi makna cukup signifikan buat anda dan juga negara apabila melihat Jalur Gemilang dinaikkan,” kata Perdana Menteri dalam hantaran di Facebook beliau hari ini.

Perdana Menteri berkata seluruh rakyat Malaysia pastinya amat berbangga dengan aksi dan semangat tidak mudah mengalah yang ditunjukkan Azizulhasni.

“Saya turut merasa sayu melihat tangisan kemenangan sebentar tadi. Kami di Malaysia amat memahami perasaan serta kesukaran yang anda lalui sepanjang temasya ini. Terima kasih saya ucapkan atas segala pengorbanan anda demi negara.

“Syabas juga kepada Menteri Belia dan Sukan, YB Datuk Seri Reezal Merican, barisan kejurulatihan dan seluruh kontinjen Malaysia atas kejayaan ini,” katanya.

Perdana Menter turut memberi kata-kata semangat kepada seorang lagi jaguh basikal negara Muhammad Shah Firdaus Sahrom.

“Saya ingin katakan yang kegagalan mengiringi Azizulhasni ke peringkat akhir tidak seharusnya mematahkan semangat anda.

“Iltizam dan semangat ‘Demi Malaysia’ yang dipamerkan apabila sanggup mengetepikan kesakitan yang dialami semasa di peringkat saringan dan suku akhir dengan sendirinya membuktikan anda adalah wira yang perlu disanjungi. Terima kasih Shah Firdaus,” kata Perdana Menteri.


Juruteknik mengaku tidak bersalah pukul warga emas di Padang Jawa

Seorang juruteknik sebuah syarikat automotif mengaku tidak bersalah di Mahkamah Majistret Shah Alam hari ini terhadap tuduhan menyebabkan kecederaan kepada warga emas di Padang Jawa, Ahad lalu.

Muhammad Zulkifli Che Su, 24 tahun, membuat pengakuan demikian di hadapan Majistret Muhammad Syafiq Sulaiman selepas pertuduhan dibacakan terhadapnya oleh jurubahasa.

Berdasarkan pertuduhan, dia dituduh dengan sengaja menyebabkan kecederaan ke atas Zainol Din Hussein, 61, kira-kira jam 12 tengah hari di Jalan Padang Jawa, Shah Alam.

Dia dituduh mengikut Seksyen 323 Kanun Keseksaan yang mana jika sabit kesalahan boleh dihukum penjara sehingga setahun, denda sehingga RM2,000 atau kedua-duanya sekali.

Timbalan Pendakwa Raya,Erneetha Kaur menawarkan jaminan sebanyak RM6,000 serta syarat tambahan terhadap tertuduh iaitu larangan menganggu mangsa sehingga perbicaraan kes itu selesai.

Berita berkaitan: Apa nak jadi Malaysia?

Bagaimanapun, peguam bela yang mewakili Muhammad Zulkifli, Abi Mursyidin Awal meminta jumlah jaminan dikurangkan dan tidak dilihat sebagai menghukum tertuduh.

“Untuk pengetahuan tuan, tertuduh merupakan seorang yang bekerja sebagai juruteknik dekat sebuah bengkel kereta dengan gaji RM1,800 sebulan selain perlu menanggung ibu bapanya di kampung dengan memberi saraan setiap bulan. Tertuduh juga tidak mempunyai rekod jenayah lampau.

“Wang jaminan hanyalah untuk memastikan kehadiran tertuduh di mahkamah sepanjang perbicaraan dan sehingga kini tiada masalah untuk dia memberi kerjasama kepada polis serta hadir ke mahkamah sepanjang tempoh perbicaraan dan saya mencadangkan jaminan sebanyak RM2,000 dengan seorang penjamin dan mematuhi syarat tambahan” katanya memetik Utusan.

Muhammad Syafiq kemudian menetapkan tertuduh diikat jamin sebanyak RM2,000 dengan seorang penjamin dan mematuhi syarat tambahan selepas Erneetha dalam kenyataan balas menyerahkan kepada budi bicara mahkamah.

Mahkamah, kemudian menetapkan tarikh sebutan semula kes pada 13 Julai ini.

Tertuduh ditahan polis pada Ahad lalu dan direman empat hari selepas dilaporkan memukul seorang lelaki warga emas di jalan berdekatan jejantas Padang Jawa menerusi sebuah video tular dalam media sosial.

Tertuduh yang menunggang motosikal dikatakan berbuat demikian selepas tidak berpuas hati dengan warga emas berkenaan dengan menjerit dan memarahi mangsa.

Ketika kejadian, Zainol Din yang juga pesara swasta memandu bersama isteri dan cucunya menuju ke Putrajaya pada jam 12 tengah hari.

Ketika membelok ke kanan menghala ke Alam Avenue, Muhammad Zulkifli menunggang motosikal jenis Yamaha Y15 datang ke arah mangsa yang berhenti di tepi jalan sebelum menendang dada kirinya dan menumbuk muka serta kepala bertubi-tubi sehingga terjatuh.

Bagaimanapun, mangsa semalam dalam sidang akhbar di rumahnya di lokasi sama memberitahu memaafkan tertuduh, namun menyerahkan kepada polis untuk tindakan selanjutnya.

Menurut Zainol Din, walaupun teruk diperlakukan seperti video tular dalam media sosial, dia bersedia memaafkan lelaki terbabit dan enggan isu berkenaan berlarutan walaupun laporan polis sudah dibuat.


Selepas pencarum kena cukai SSPN, JPA pula henti taja ijazah pertama

Kerajaan Pakatan Harapan-Barisan Nasional (PH-BN) terus menarik balik kemudahan dan bantuan yang disediakan kerajaan sebelum ini, khususnya melibatkan bidang pendidikan.

Ketua Dewan Pemuda PAS Negeri Kelantan, Mohamad Kamal Mohamed berkata terbaharu adalah melibatkan tajaan Jabatan Perkhidmatan Awam (JPA) bagi pengajian peringkat ijazah pertama di bawah program ijazah dalam negara tahun ini.

Menurutnya sebelum ini, pembayar cukai dikejutkan dengan pengesahan Timbalan Menteri Kewangan, Steven Sim (DAP-Bukit Mertajam) bahawa pencarum Skim Simpanan Pendidikan Nasional (SSPN) tidak lagi diberi pelepasan cukai individu RM8,000.

“Hari ini pembayar cukai dikejutkan dengan kenyataan Timbalan Menteri Kewangan berkaitan tiada lagi pelepasan cukai bagi pencarum SSPN. Alasan yang diberikan pula adalah kerana ianya tidak dimasukkan dalam Bajet Kewangan 2023, 24 Februari yang lalu.

“Dalam laman rasmi JPA juga hebahan berkaitan tawaran penajaan JPA bagi mengikuti pengajian peringkat Ijazah Pertama di bawah Program Ijazah Dalam Negara tahun 2023 telah menyenaraikan bidang tidak ditaja, termasuk bidang perubatan, pergigian, farmasi dan pendidikan.

“Belum reda sepenuhnya soal doktor lantikan kontrak dalam tempoh lama, datang pula isu potong tajaan. Simpati buat semua petugas kesihatan dan pelajar-pelajar bidang perubatan, juga anak-anak yang mengejar cita-cita sebagai seorang doktor tapi terhalang ekoran tiadanya penajaan.

“Begitu juga bidang-bidang lain yang dipotong tajaan dalam bidang pergigian, farmasi dan pendidikan,” katanya dalam kenyataan hari ini (28 Mac 2023).

Mohamad Kamal mengingatkan bahawa tindakan memotong bantuan, khususnya yang melibatkan soal pendidikan akan memberi kesan besar kepada rakyat.

“Kesannya besar kepada anak-anak keluarga B40 yang pandai tapi dipinggirkan oleh kerajaan Perdana Menteri ke-10 (PMX).

“Dan berita gembira untuk semua rakyat Malaysia, Timbalan Perdana Menteri dapat semula pasport peribadi dan diplomatik secara kekal sekalipun masih berdepan 47 pertuduhan rasuah di Mahkamah Tinggi Kuala Lumpur,” katanya.


Perlu beri peluang kepada kerajaan untuk buktikan prestasi: Zahid

Rakyat perlu memberi peluang dan masa secukupnya kepada kerajaan campuran untuk membuktikan prestasi mereka, kata Datuk Seri Dr Ahmad Zahid Hamidi.

Presiden UMNO merangkap Timbalan Perdana Menteri itu berkata tidak adil dijadikan kayu pengukur sekiranya baharu beberapa bulan kerajaan campuran memerintah, ia selepas pelbagai kritikan terhadap pentabdiran Perdana Menteri Datuk Seri Anwar Ibrahim.

“Peluang mesti diberikan kepada Kerajaan Perpaduan untuk memperlihatkan prestasinya kerana kerajaan yang baru tujuh bulan ini tidak adil dilemparkan dengan soal prestasi.

“Semua harus tahu bahawa kesan daripada limpahan pengumuman dan dana yang disediakan melalui pembentangan Belanjawan 2023 umpamanya, hanya akan terlihat apabila pelaksanaannya dilakukan,” katanya dipetik laporan BH.

Zahid berucap selepas merasmikan Majlis Penutupan Seminar Fikrah Siddiq Fadzil – Citra Budaya Dan Peradaban Bangsa Malaysia di Wisma Dewan Bahasa dan Pustaka (DBP) hari ini.

Mengulas lanjut, beliau berkata, kerajaan juga tidak mengambil sikap popular dengan mahu menyegerakan segala agihan bantuan hanya untuk meraih sokongan rakyat, sebaliknya turut menekankan soal tadbir urus dan tata kelola kewangan yang baik daripada kerajaan.

“Kita perlu mempunyai tata kelola yang baik dalam pengurusan dana dan wang rakyat ini. Maka ketelusan menjadi perkara utama yang harus kita depani.

“Kita tak harus berkompromi untuk menyegerakan pelaksanaan semua rancangan yang dilakukan. Kita tak boleh kompromi soal rasuah, ketirisan penyelewengan dan salah guna kuasa dan ini mesti dilakukan dengan penuh hati-hati serta progresif,” katanya lagi.

Kerajaan campuran berdepan pelbagai kritikan ekoran kelemahan dalam menangani isu kos sara hidup dan harga barang yang tinggi dihadapi oleh rakyat ketika ini.

Isu pengeluaran wang pencarum Kumpulan Wang Simpanan Pekerja (KWSP) dan kenaikan Kadar Dasar Semalaman (OPR) antara yang dilihat menekan rakyat pada ketika sudah berdepan situasi sukar kebelakangan ini.


55 kematian semalam, kes aktif Covid-19 terus melonjak

Lima puluh lima lagi pesakit Covid-19 meninggal dunia dalam tempoh 24 jam semalam menjadikan kumulatif sejak awal tahun lalu kepada 29,631 kes, lapor Kementerian Kesihatan (KKM), hari ini.

Daripada jumlah itu 11 pesakit meninggal dunia sebelum sempat diberikan rawatan perubatan atau dikategorikan sebagai kes ‘brought in death’ (BID). Keseluruhannya terdapat 5,994 kes BID yang dilaporkan sehingga semalam.

Statistik laman sesawang COVIDNOW, menunjukkan Sarawak mencatatkan kematian tertinggi iaitu sebanyak 22 kes, berbanding enam kes pada Jumaat. Jumlah itu termasuk lima kes BID.

Jumlah keseluruhan kematian di negeri itu sejak awal tahun lalu, kini melonjak kepada 1,511 kes, termasuk 303 kes BID.

Sehingga semalam Sarawak merekodkan 5,281 kes aktif, dengan 2,849 pesakit menjalani kuarantin di rumah; 1,563 ditempatkan di PKRC; 779 dirawat di hospital; dan 90 dimasukkan ke unit rawatan rapi (ICU), termasuk 42 yang memerlukan alat bantuan pernafasan.

Keseluruhannya Sarawak merekodkan 246,803 kes positif, dengan 240,289 pesakit telah disahkan sembuh.

Pada masa sama, Kelantan, Perak, Sabah, dan Selangor masing-masing merekodkan lima kematian; diikuti masing-masing empat di Kedah dan Terengganu; dan masing-masing satu di Johor, Pahang, dan Kuala Lumpur.

Sementara itu, Melaka yang kini berdepan demam Pilihan Raya Negeri merekodkan dua kematian, menjadikan keseluruhannya 914 kes, termasuk 118 kes BID. Sejak awal tahun lalu hingga semalam, negeri itu mencatat 67,658 kes positif dengan 64,168 pesakit telah sembuh.

Sehingga semalam juga, Melaka merekodkan 2,726 kes aktif, dengan 2,245 pesakit menjalani kuarantin di rumah; 325 ditempatkan di PKRC; 141 dimasukkan ke hospital; dan 15 pesakit dirawat di ICU, termasuk tujuh yang memerlukan alat bantuan pernafasan.

Tiada kes kematian dilaporkan di Negeri Sembilan, Perlis, Pulau Pinang, Labuan dan Putrajaya.

KKM berkata 65.2 peratus daripada keseluruhan kes kematian akibat Covid-19 melibatkan pesakit yang tidak divaksinasi, 22.1 peratus belum lengkap divaksin, dan 12.6 peratus adalah individu yang lengkap divaksinasi.

Dari segi umur pula, 55.0 peratus daripada kematian melibatkan individu berusia 60 tahun dan ke atas; 18 hingga 59 tahun (44.6 peratus); 12 hingga 17 tahun (0.2 peratus); dan 0 ke 11 tahun (0.2 peratus).

Individu lelaki merekodkan 57.0 peratus daripada jumlah kematian, sementara 87.1 peratus pula melibatkan warganegara dan 12.9 peratus membabitkan rakyat asing.

KKM juga memaklumkan sehingga semalam jumlah kes aktif meningkat lagi kepada 65,319 kes, berbanding 64,277 pada Jumaat.

Daripada jumlah itu, 50,862 pesakit menjalani kuarantin di rumah; 8,196 ditempatkan di PKRC; 5,734 dimasukkan ke hospital; dan 527 pesakit dirawat di ICU, termasuk 277 yang memerlukan alat bantuan pernafasan.

Keseluruhannya sejak wabak Covid-19 mula menular di negara ini awal tahun lalu hingga semalam, 2,535,573 kes positif dilaporkan, dengan 2,446,197 daripadanya telah sembuh.